Bukedde Online - Bakaluba Mukasa awangudde ekya ssentebe wa Mukono aba NUP ne bakudaalira aba NRM\nBakaluba Mukasa awangudde ekya ssentebe wa Mukono aba NUP ne bakudaalira aba NRM\nWuuno nnabbi eyalagula Trump okugwa ne Museveni okuwangula akalulu\nBafaaza abazze ne ambuleera emmyuufu baca...\nNambooze, Bakaluba n'abakulembeze abalala nga bajaganya olw'obuwanguzi bwa NUP obwamaanyi e Mukono.\nRev. Peter Bakaluba Mukasa yalangiriddwa ku buwanguzi nga ssentebe wa disitulikiti y'e Mukono wakati mu mizira okuva mu bawagizi b'ekibiina kya NUP.\nBakaluba yalangiriddwa ku Lwokuna akawungeezi ku buwanguzi, akulira eby'okulonda mu disitulikiti y'e Mukono, Mark Muganzi Mayanja. Bakaluba yafunye obululu 73,815 olwo ate eyamuddiridde munnakibiina kya NRM, Al-haji Haruna Ssemakula n'afuna obululu 25,202.\nAbadde ssentebe wa disitulikiti nga yeesimbawo nga talina kibiina oluvannyuma lw'okuwangulwa mu kamyufu ka NRM, Andrew Ssenyonga yafunye obululu, 4,876, Godfrey Kiregga Musisi owa DP yafunye 1,681, Peter Nsubuga 1,008 ne Nicholas Munyagwa 583.\nBakaluba era alina bakkansala bangi ab'ekibiina kya NUP abaawangudde ebifo eby'obwakkansala okugeza ku ba NRM abalinga bakkansala 7 omugatte okuli n'abaayitamu nga tebavuganyiziddwa.\nNambooze oluvannyuma lwa Bakaluba okulangirirwa yategeezezza nti obuwanguzi buno buvudde ku kuba nti ye ne Bakaluba baziika obukulu n'empalana buli omu gye yalina ku munne okumala emyaka 18 ne basalawo okubangawo enkolagana esobodde okutwala mu maaso ekibiina ekito ekya NUP mu disitulikiti y'e Mukono yonna.\n"Njagala nze ne Bakaluba tubeere eky'okulabirako nti abantu basobola okusonyiwagana ne bamala ne baddamu okutambulira awamu era ne babeerako bye batuukako. Nze we nayawukanira ne Bakaluba muwala wange yali muwere naye kati ali mu S.6 era aweza emyaka 18 n'okulonda yalonze, ekyo ggwe kikulaga ki?" Nambooze bwe yabuuzizza.\nWabula Nambooze yasabye abalondeddwa ku kaadi ya NUP mu bungi okufuba okulaba nga baweereza abantu nga bwe kisaanidde abantu baleme kujulirira na kwejjusa.\nBakaluba yasuubizza okuteekawo obukulembeze obw'enjawulo n'agamba nti agenda kufaayo okulaba ng'ebizibu ebiruma abantu omuli ebbula ly'amazzi, enguudo embi, emigga egyawagulukuka n'ebirala nga bikolebwako amangu ddala nga ky'aggye atuule mu ntebe.\nBobi Wine asisinkanye Nambooze n'abavubuka abateekateeka okwesimbawo\nNabagereka ne Ssangalyambogo batandisewo empaka z'okuwuga mu bika


Bukedde Online - Ofiisa munsonyiwe nva kuziika!\nAba bboodabbooda mu kibuga Masaka bo bakol...\nMAKANIKA eyeeyise owa poliisi bamukutte n’alwanagana n’abaserikale ng’agamba nti tebalina kye bayinza ku mukola.\nMwanje (wakati) nga "bamunywedde"\nMAKANIKA eyeeyise owa poliisi bamukutte n'alwanagana n'abaserikale ng'agamba nti tebalina kye bayinza ku mukola.\nGodfrey Mwanje 30 ow'e Mpererwe nga makanika ye yezoobye n'abaserikale abakwasisa amateeka g'okulwanyisa ekirwadde kya COVID-19 , Mwanje alina munne gweyabadde naye nga bava okuziika e Busiika nga baweese abasaabaze ekimenya amateeka.\nBwe batuuse ku yunivasite y'e Bugenda awabaadde emisanvu gya poliisi yayiseewo ng'adduka misinde munne eyabadde asigadde emabega n'akwatibwa ekyawalirizza Mwanje okuyimirira amutaase. Yabeyanjulidde nga naye bwali omueirikale.\nMwanje yagambye yabadde alina gyava okuziika nga bamuweese ku piki piki abaserikale we baamukwatidde ne batandiika okumukuba nga kati bamuwayirizza nti ye yabaakubye.\n"Amazima siri musirikale munsonyiwe ne ku piki piki mbadde sirina gwe mpeese ate kirabika mulabye bubi nze gwe babadde baweese bye mugamba nti mbakubye mulimba sisoboola kulwanyisa bantu babiri" Mwanje bwe yategeezezza.\nOmuserikale wa tulafiki eyategerekeseko erya Toga yagambye nti Mwanje bwe baamusabye ebimumwogerako okukakasa nti muserikale we yatandikidde okubalwanyisa okukkakana ng'omuserikale eyabadde mu ngoye eza bulijjo amuyulizza esaati


Bukedde Online - Enteekateeka z'okutambula okulwanyisa obuli bw'enguzi ziwedde\nEnteekateeka z'okutambula okulwanyisa obuli bw'enguzi ziwedde\nSsebo nkooye okusula mu loogi mpangisiza enju\nAb'ekibiina ekigatta babbaasa b'amasomero ...\nLt. Col. Edith Nakalema akulira akakiiko akalwanyisa enguzi ng'annyonnyola ku nteekateeka y'okutambula\nMINISITULE w'ebyempisa n'obuntu bulamu ng'eri wamu n'akakiiko ka Anti Corruption bafulumizza enteekateeka z'okutambula okuluubiriddwamu okulwanyisa obuli bw'enguzi mu bitongole bya Gavumenti.\nOkutambula kuno kw'akubaawo olunaku lw'enkya ku lwokusatu nga Pulezidenti Museveni y'agenda okubeera omutambuzi omukulu era nga waakutuuka ku City Square ku ssaawa bbiri ez'okumakya olwo okutambula kutandike okwetoloola ebitundu eby'enjawulo bamalire ku kisaawe e Kololo awajja okubeera emikolo egiggalawo kaweefube ono.\nEnteekateeka eno eyanjuliddwa ku kitebe ky'akakiiko akaateekebwawo Pulezidenti Museveni akayitibwa State House Anti Corruption Unit akakulirwa Lt.Col Edith Nakalema era nga lwe tabiddwamu abantu ab'enjawulo omubadde Minisita w'empisa n'obuntu bulamu Fr lokodo, Bannaddiini omubadde musumba Robert kayanja,Bishop Kiganda ssaako n'akulira ebidduka mu Kampala Norma Musinga.\nFr Lokodo akubirizza abantu okujja mu bungi beetabe mu kutambula kuno basobole okulaga nti ekikolwa ky'okulya enguzi kibi nnyo era kizizza nnyo eggwanga emabega.\nYe Lt Col Edith Nakalema akulira akakiiko kano ategeezezza nti pulezidenti yasazeewo olutalo lw'okulwanyisa enguzi aluleete mu bantu mu muyambeko okululuwana era wano w'asinzidde nakubiriza abantu bonna okujja mu bungi okwetaba mu kutambula kuno kubanga lino eggwanga ly'abantu kitegeeza agali awamu gegaluma ennyama.\nNorman Musinga akulira entambula y'ebidduka mu Kampala ategezezza nti enguudo ezimu zakuggalwa era n'asaba abantu okugoberera abaserikale abaanabeera ku nguudo kye banaaba babagamba ssaako okupakinga mu bifo ebinaaba biragiddwa.\nAbasumba ab'enjawulo okubadde Pasita Robert Kayanja , Bishop Kiganda n'abalala basabye bannayuganda bonna okusitukiramu mu lutalo lw'okulwanyisa enguzi kubanga enguzi ekosa abantu bonna nga tesosodde.


Bukedde Online - Weewale okukuba endobo mu mmotoka ya ‘automatic’\nOmuliro gusaanyizzaawo ekibanda ky’embaawo...\nABAVUZI b’ebidduka okusinga ebikola bizinensi okuli bbaasi, loole, takisi n’eza buyonjo balina omuze gw’okukuba endobo ku buserengeko n’ekigendererwa ky’okukekkerezza amafuta. John Kalemba makanika omukugu mu galagi ya Bazira Diesel ku luguudo lw’e Salaama alaze obuzibu obuli mu kukuba endobo.\nN (Neutral) baagiteeka mu mmotoka si kugikozesa kukuba ndobo wabula kwawula D (Drive) ne R (Livansi ) kuba abantu abamu abavuga nga balina ebirowoozo asobola okukuba R n’ateeka mu D wano N w’eyambira. Mmotoka bw’eba mu D (drive) n’ogiteeka mu N (Neutral) ng’eserengeta ekendeezaako amafuta matono g’enywa olw’okuba yingini eba tezikidde kale kyandibadde kirungi baddereeva ne batemanyiiza ndobo.\nOkukuba endobo mu mmotoka za Manual tekirina buzibu kuba ddereeva y’aba agitegeera okuggyako mu Automatic kya bulabe kiyinza n’okuvaako okukola akabenje singa oteeka mu N ne weerabira nti mwoli ng’ate oyagala kuyisa ogenda okujjukira okuteeka mu D (Drive) mmotoka ekuli emabega eyinza okukukooona.\nSinga mmotoka ebeera mu sipiidi 100 ng’eri mu ndobo kitegeeza bw’oba ogenda kudda mu D (Drive) oba olina okusooka okusiba n’ogitandikira mu ggiya 1,2,3 kino batono abakigoberera kuba bw’ogiteeka mu D ng’ekyali ku misinde oba okanga yingini n’okwonoona ggiya bokisi .\nEnsonga endala lwaki tolina kukozesa N oyinza okuba mu kalippagano k’ebidduka n’okuteeka mu N mmotoka bwe zisimbula oyinza okwerabira n’oteeka mu Livansi (R) n’okoona mmotoka ekuli emabega kyandibadde kirungi mmotoka n’ogiteeka mu P (parking). Mmotoka ng’eri mu N eba esiba kitono ng’era kino kivuddeko ba ddereeva bangi okukola obubenje\nOkwemanyizza okukuba endobo kinafuya ggiya bokisi eyandibadde ekola emyaka 6 n’ekola 3. Oyinza okuteeka mu N n’okuba endobo bw’otuuka okuteeka mu D (drive ) n’oteeka mu R (Revansi) kino kireetera mmotoka okumeketa ebyuma n’ekuba ggiya bokisi , Mmotoka za Automatic empya si kirungi kukuba ndobo w’okolera ensobi eba egenda kucankalanya sisitiimu y’amasannyalaze.\nEnsonga endala ab’ebidduka gye balina okugoberera ye ggiya ya L ne 2 mu mmotoka za Automatic abamu tebamanyi mugaso. Zino ziyamba mu kaseerezi bw’oziteekamu mmotoka eggumira ku ttaka n’esobola okutambula kasita eba nga tetudde , singa obeera mu sipiidi 100 ne weekanga ekkoona osobola okuteeka mu L oba 2 mmotoka n’efukamira (okusala sipiidi )\nSinga oteekamu ggiya L oba 2 nga si kaseerezi mmotoka eba edduka emisindi mingi naye eba ekunywa amafuta kuba ezo ggiya z’amaanyi nnyo.\nBazira Diesel Garage,


Bukedde Online - Vipers ekubye Express n'erengera ekikopo\nLwakataka akomyewo okuvuganya n'abanene e ...\nVipers ekubye Express n’erengera ekikopo\nAggrey Madoi (ku kkono) owa Vipers ng’attunka ne Musa Mukasa owa Express eggulo. Vipers yagobye 1-0.\nVipers 1-0 Express\nSC Villa 0-2 Saints\nSadolin 0-0 URA\nABAZANNYI ba Express baalemeddeko okumala eddakiika 86 kyokka ng’ebula ssatu zokka baasumagidde Vipers n’ebateeba olwo ne babakuba olube nti, “Ssente ky’eremwa ow’enkata tazinga.” Vipers FC ey’omugagga Lawrence Mulindwa, ye yabawangudde eggulo (1-0) mu mupiira gwa liigi ya babinywera ogwazannyiddwa e Buikwe.\nAbawagizi okujuliza olugero lwa ‘Ssente ky’eremwa...!”, kyaddiridde aba Express okuwaga nti wadde wiiki ewedde Mulindwa yabawadde obukadde 10, emijoozi n’engatto, baabadde bagenda kufiira ku ttiimu ye bagimegge kubanga bo bakolerera kikopo.\nSadam Juma ye yateebye ggoolo oluvannyuma lwa Erisa Sekisambu, eyaliko mu Express okusindirira ennyanda eya wansi, n’erema Ali Kiggundu mu miti okunyweza ng’ebula eddakiika ssatu omupiira guggwe.\nEssanyu eringi erya ggoolo eno lyaweesezza Saddam kaadi eya kyenvu okuva ewa ddiifiri Ali Sabira olw’okugyaguza ng’aggyamu essaati kyokka kino ye ne Vipers yonna kyabalumye kitono olwa ggoolo eno eyabatangaalizza emikisa gy’ekikopo.\nBaggye Express mu kyokubiri nga baawezezza obubonero 49 mu mipiira 26 era singa bawangula ogumu KCCA FC gw’ebasinza, baakwenkanya obubonero (52).\nVipers yafunye essanyu lya nnabansasaana kubanga SC Villa, bwe bali mu lwokaano lw’ekikopo, baagitunulizza ebikalu e Nakivubo. Saints FC, erwana okusigala mu Azam Premier League, ye yakubye Villa (2-0) n’emenyawo ne likodi ya Ibrahim Kirya ey’obutakubwa mu liigi bukya asikira Muzungu Antonio Flores ku butendesi obujjuvu. Express yasigadde ku bubonero 48 mu mipiira 27 sso nga Villa erina 36 mu mipiira 22.\nOw'emyaka 80 akubye mukazi we essasi lwa kumukanda mbaga\nSsaabasumba Lwanga alumbye aba Gavt. mu kuziika Nkoyoyo\nBazudde akuuma akakebera Corona mu ddakiika 10


Manya ntya oba ekintu kibi?\nWaliwo ensonga bbiri eziri mu kibuuzo kino, ebintu Bayibuli byeyogerako okuba ekibi, n’ebyo Bayibuli byetayogerako buterevu. Ebyawandiikibwa ebiraga ebibi ebyenjawulo kwekuli Engero 6:16-19, Abaggalatiya 5:19-21, n’Abakkolinso 6:9-10. Tewali kubuusabuusa nti ebyawandiikibwa bino biraga ebikolwa ebyo okuba ebibi, ebintu Katonda byatayagala. Okutta, obwenzi, okulimba, okubba, nebirala— tewali kubuuzabuuza kwona kubanga Bayibuli eraga ebintu ebyo okuba ebibi. Ensonga esinga okuba enzibu kwe kumanya kki ekibi mu bintu Bayibuli byetaraga buterevu okuba ebibi. Bayibuli bwe teyogedde ku nsonga emu, tulina enkola enambulukufu obulungi okuva mu byawandiikibwa ezitukulemeramu okumanya oba ekintu kibi oba nedda.\nOkusookera ddala, bwewaba nga tewali kyawandiikibwa kyogera buterevu ku nsonga eyo, kirungi okubuuza oba ekintu ekyo kirungo oba kibi. Kunsi. Bayibuli okugeza egamba nti tulina “okweguliranga ebbanga” oba okukozesa mu mukisa (Abakkolosaayi 4:5). Enaku zaffe kunsi ntono nnyo era zamuwendo okusinziira bulamu obutaggwaawo era nti tulina obutayonoona budde mu bintu by’okwelowoozaako ffeka, wabula okubukozesa “olw'okuzimba nga omuntu bwe yeetaaga,” (Abaefeeso 4:29).\nEkigezo ekisooka kwekukeberera oba tusobola mu ndowooza ennungi okusaba Katonda okuwa ekikolwa ekyo oba ekintu ekyo omukisa era akikozese olw’ebigendererwa bye ebirungi. “Kale oba nga mulya, oba nga munywa, oba nga mukola ekigambo kyonna kyonna, mukolenga byonna olw'ekitiibwa kya Katonda.”(1 Abakkolinso 10:31). Bwewaba nga waliwo okubuusabuusa kyonna oba Katonda anakisanyukira, kirungi okireke “buli ekitava mu kukkiriza, kye kibi.” (Abaruumi 14:23) Tulina okujjukira nti emibiri gyaffe, n’emoyo gyaffe, gyanunulwa era gya Katonda. “Ekkanisa ez'omu Asiya zibalamusizza. Akula ne Pulisika babalamusizza nnyo mu Mukama waffe; n'ekkanisa eri mu nnyumba yaabwe. Ab'oluganda bonna babalamusizza. Mulamusagane n'okunywegera okutukuvu.” (1 Abakkolinso 6:19-20). Amazima gano galina okusalawo nnyo ku kki kyetukola era wa gyetutambulira.\nEkirala kiri nti, tetulina okukebera bukebezi ebikolwa byaffe eri Katonda yekka, wabula tulina okuberera oba ebikolwa byaffe bikosa ab’oluganda baffe, emikwano oba abantu abalala. Ekintu ekimu kisobola obutatukosa nga ffe nga ffe, bwekiba nga mungeri emu oba endala kikosa abantu abalala naddala ab’oluganda kiba kibi. “Kirungi obutalyanga nnyama newakubadde okunywanga omwenge, newakubadde okukolanga byonna ebyesitazza muganda wo oba ebimunyiiza oba ebimunafuya ... Era ffe abalina amaanyi kitugwanidde okwetikkanga obunafu bw'abo abatalina maanyi, so si kwesanyusanga fekka.” (Abaruumi 14:21, 15:1).\nEky’enkomerero, jukkira nti Yesu Kristu ye Mukama era Omulokozi waffe, era nti tewali kirina kukkirizibwa kuba wagulu w’okukyusibwa kwaffe okufaanana okwagala kwe. Tewali muze, oba kwesanyusa, oba kigendererwa kirina kukkirizibwa kufuga bulamu bwaffe; Yesu yekka yalina obuyinza obwo, “Byonna birungi gye ndi; naye byonna tebinsaanira. Byonna birungi gye ndi; naye nze sigenda kufugibwanga kyonna kyonna.” (1 Abakkolinso 6:12). “ Era buli kye munaakolanga, mu kigambo oba mu kikolwa, mukolerenga byonna mu linnya lya Mukama waffe Yesu, nga mwebaza Katonda Kitaffe ku bubwe.” (Abakkolosaayi 3:17).


สดุดี 135 TNCV - Zabbuli 135 LCB | Biblica América Latina\nสดุดี 135 TNCV - Zabbuli 135 LCB\nMutendereze erinnya lya Mukama.\nMumutendereze mmwe abaddu ba Mukama;\n2 mmwe abaweereza mu nnyumba ya Mukama,\nmu mpya z’ennyumba ya Katonda waffe.\n3 Mutendereze Mukama, kubanga Mukama mulungi;\nmutendereze erinnya lye kubanga ekyo kisanyusa.\n4 Kubanga Mukama yeerondera Yakobo okuba owuwe;\nye Isirayiri gwe yeeroboza okuba eky’omuwendo.\n5 Mmanyi nga Mukama mukulu wa kitiibwa,\nera nga Mukama oyo y’asinga bakatonda bonna.\n6 Mukama kyonna ky’asiima ky’akola,\nmu ggulu ne ku nsi;\nmu nnyanja ne mu buziba bwayo.\n7 Alagira ebire ne byekuluumulula okuva ku nkomerero y’ensi;\natonnyesa enkuba erimu okumyansa,\nn’asumulula empewo okuva mu mawanika ge.\n8 Ye yakuba ababereberye ab’e Misiri;\nababereberye b’abantu n’ebibereberye by’ebisolo.\n9 Ye yaweereza obubonero n’ebyewuunyo wakati wo, ggwe Misiri,\neri Falaawo n’abaweereza be bonna.\n10 Ye yakuba amawanga amangi,\nn’atta bakabaka ab’amaanyi era be bano,\n11 Sikoni kabaka w’Abamoli,\nne Ogi kabaka w’e Basani\nne bakabaka bonna ab’e Kanani.\n12 Ensi yaabwe n’agiwaayo ng’obusika,\nokuba obusika bw’abantu be Isirayiri.\n13 Ayi Mukama, erinnya lyo lya lubeerera,\nera n’obukulu bwo bumanyibwa emirembe gyonna.\n14 Kubanga Katonda aliggyako abantu be omusango,\nera alisaasira abaweereza be.\n15 Abamawanga ebifaananyi byonna ebyole bye basinza,\nebyakolebwa n’emikono gy’abantu mu ffeeza ne zaabu,\n16 birina emimwa, naye tebyogera;\nbirina amaaso, naye tebiraba;\n17 birina amatu naye tebiwulira;\nso ne mu kamwa kaabyo temuyitamu mukka.\n18 Ababikola balibifaanana;\nna buli abyesiga alibifaanana.\n19 Ayi ennyumba ya Isirayiri mutendereze Mukama;\nmmwe ennyumba ya Alooni mutendereze Mukama.\n20 Mmwe ennyumba ya Leevi mutendereze Mukama;\nmmwe abatya Mukama mutendereze Mukama.\n21 Mukama ali mu Sayuuni yeebazibwe;\nyeebazibwe oyo abeera mu Yerusaalemi.\nLCB : Zabbuli 135


Bukedde Online - Abakazi boogedde abasajja bye bakola ennaku zino ne bibayenjebula\nBiibino ebizibu by’abeenyigira mu mukwano...\nOBADDE omanyi ebintu ebiwa abakyala essanyu mu nsiitaano y’omu kisenge? Bw’oba bulijjo obadde wakola olukalala lw’ebyo by’osuubira nti abakazi bye baagala ky’ekiseera okuluddamu okulwekenneenya ng’ekituufu okiggyira ddala ku bakwatibwako embeera eno.\nAbakazi balina ebifo n’embeera ebibasumulula ppata ssinga bibeera bikwatiddwa bulungi olwo nabo ne banyumirwa enjesa y’empiki era abamu gye biggweera nga bawalampye ku ntikko ya gologoosa.\n1 Okutwala obudde obumala okumuteekateeka: Abakazi bagamba nti omusajja bw’awa munne obudde n’amuteekateeka asumulukuka ensulo ne zitandika okukulukuta.\nOkwawukanako n’abasajja ku bakazi kitwalamu ekiseera okufuna obwagazi ate bwe bulinnya bubeererawo ddala. Ekimu ku bimalamu abakazi amaanyi kwe kubafubutukira ne bataweebwa budde bumala kubateekateeka. Abakyala abawerako baagala nnyo okumala obudde ng’obazannyisa mu ngeri y’okubateekateeka.\nAte bwe kiba kyetinze abamu banyumirwa okusigala nga babanywegera n’okubaweweeta.\nMary Nalwoga agamba nti teri mukazi gw’otakula mu kutu nga bw’omusuusuuta n’atayenjebuka kasita mubeera mu budde bwamwe obutuufu. Abalala mu nviiri mwe mubasumulula, mu mabeere ate waliwo abafa ng’obayisizza olulimi ku kkundi ne lugenda nga lukkiririra.\n2. Okwambula: Omusajja bw’atandika okwambula omukazi nga ddala amwagala, buli lugoye lw’amuggyako nga bw’asuula eri, atandikirawo okukuba obufaananyi mu bwongo ku kibeera kigenda okuddirira. Abakyala bagamba nti embeera eno yandibadde ya mpolampola kuba bwe biba bya kupapa kirina engeri gye kibatiisa nti oyagala kufuna bya mangu oluvannyuma weeyongereyo. Mu kubambula kuno nga buli lugoye olukwata n’olussa wali, bw’owereekerezaako okubasiima engeri Liisoddene gye yabawunda wamma obeera oyongedde okubasumulula.\n3 Okusinda: Abakazi bagamba nti abasajja abamu baakikwata bubi nti be balina okukooloobya mu buliri. Jane Nansubuga agamba nti munne bw’acamuka n’atandika okusinda, naye asumulukukirawo ne yeesanga mu mbeera y’omuntu akubiddwa enkuba, ntegeeza atobye era wayita akaseera katono n’awulira ng’ayagala batandike ensiitaano.\nAbakazi bagamba nti ensiitaano enyuma nnyo ng’eddoboozi ly’omusajja livaayo bulungi mu ngeri y’okusolobeza n’okulaga nti ddala anyumirwa. Abakazi bagamba nti embeera eno eyongera okubasumulula obudde ne budda ku bunnaabwo.\n4 Okubawaana n’okubawemula; Abakazi abamu banyumirwa nnyo okubawemula era abasajja abamu olutandika okubasumululira ebigambo ebyo babeera bakibakoledde. Kino kizingiramu okwogera buli kintu kaati awatali kukwekereza.\nBino bw’obiwereekereza n’okubasiima nga muli mu nsiitaano ate kiyitirira.\n5 Abasajja abamanyi okukozesa engalo okuweeweeta bawa abakazi essanyu. Kino kizingiramu okuba-weeweeta mu bitundu ebibasonsomola omuli amabeere, ebisambi, ku kkundi ne ku lubuto, abalala mu bulago, mu matu, mu nviiri, ku kakukufa n’awalala. Nansamba agamba nti omusajja okumwesogga n’atandika okubbinkana kiyinza obutamutuusa ku ntikko nti kyokka bw’ogattako okusigala ng’oweweeta ebifo ebimusumulula, ayanguyirwa mangu okutukka ku ntikko.\n6 Totya bwolaba embeera etali ya bulijjo; Abakyala abasinga banyumirwa nnyo akaboozi akatali kaabulijjo ate nga kamaanyi. Banyumirwa okubakuba obuyi ku bubina, okukwata emikono gyabwe ne babeera ng’abasibiddwa. Abakyala bagamba nti abasajja abakola bino balabika ng’abenjawulo ku balala era embeera eno ebatuusa mangu ku ntikko.\n7 Fuba okulaba nga ne munno afuna kye yeetaaga; Abasajja abasinga boolesa amaddu mu nsitaano nga bwe bacamuka babeera baagala kutandikirawo kwesa mpiki ate bwe batandika bafuba kulaba nga batuuka ku ntikko. Abakyala bagamba nti banyumirwa nnyo ensitaano nga bannaabwe babalinzeeko ne batuukira wamu ku ntikko. Kino omusajja asobola okukikola bw’awulira ng’atandise okwolekera entikko n’asiriikirizaamu ne kimuwa amaanyi okuyunga obuto.\n8 Musuuleko bu sitayiro obutali bwa bulijjo; Abakyala banyumirwa okubasuulako sitayiro enjawufu ku zaabulijjo naddala ng’ogimukubyeko bukubi kuba ebiseera ebisinga bakola misonale na kabuzi.\nOmukazi ayinza okuwulira eky’enjawulo ng’amagulu ge gali ku bibegabega byo oba omusitule omutwale mu ffumbiro oba ku mmeeza awo ajja kukutendereza nga bw’oli omuka.\n9 Obuyonjo: Ekimu ku bikuba abakazi ye musajja okubeera omuyonjo nga bw’aba yeetemye sipeeya alabira ddala omuntu eyeesalira obulungi, ayambadde engoye ennyonjo, atalina kasu nga ne bw’akuba omukazi kiisi tabeera na kwekengera olw’empunya y’akamwa. Omukazi bw’alaba munne ng’atuukiridde mu bisinga obungi, emmeeme emubeera wamu era oluba okumukwatako asumulukuka busumulukusi olwo nga n’ebyalo amugabira.\n10 Mutunule mu maaso: Obadde okimanyi nti amaaso nago galina engeri gye gasumulula obuswandi bwa munno. Weewuunye abamu bwe baba bagenda mu nsiitaano, kye basookerako kwe kuggyako ettaala baleme kubalaba.\nAbakyala abamu bagamba nti banyumirwa nnyo okubeera mu kikolwa nga bannaabwe babatunula mu mmunye kuba kiba kibalaga obuwoomi bw’awulira olwo naye ne yeeyongera obwagazi.\nAbakazi bagamba nti ennaku zino baseeseetuse ne bava ku bintu abasajja bye babadde bamanyi okubaleeta obwagazi, nga kati bassaamu ennyongereza y’ebyo bye boogeddeko.\nWabula bagamba nti bino byonna binyuma waliwo ku ssente nga munno asobola okukutuusaako by’oyagala n’okukuyiiyiza, omukwano ne guggumira.\nBakyawa laavu y’okwekubagiza nga buli kintu naddala ekirimu ssente kibeera kya kwegayirira. Bagamba nti omutima bwe gutatereera nga waliwo okwegayirira ne laavu etera okubeeramu amakoona n’okwekwasa ne batagiraga mu bujjuvu.


Police etandise okunoonyereza ku yali omusirikale waayo Sam Omara – CBS FM\nPolice etandise okunoonyereza ku yali omusirikale waayo Sam Omara\nSam Omala eyali commissioner wa police era yaduumirako ku bikwekweto mu Kampala n’emiriraano\nEkitongole kya police ekinoonyereza ku buzzi bw’emisango ekya CID kitandise okubuuliriza ku kwemulugunya kweyali aduumira police y’ebikwekweto mu Kampala n’emiriraano Sam Omara, okw’abasirikale abamu okuddibaga emisango nga bakolagana nábabbi.\nSam Omala eyali Commissioner wa police ya Uganda nawummula, wiiki ewedde yasinziira mu lukungaana lwa bannamawulire mu Kampala, nawanjagira Ssaabaduumizi wa police Martin Octho Ochola, okuyingira mu nsonga za bantu abamutiisatiisa okumutta,nti olwokugaana enguzi ya bukadde bwa shs 50.\nAfande Sam Omara ajjukirwa nnyo mu bisale bya ‘walk to work’ ng’ayimiriza eyali president wa FDC Col Kizza Besigye okuyingira ekibuga Kampala, bwebaali balaga obutali bumativu olwe bbeeyi y’e bintu eyali wagggulu, bweguli ne mukaseera kano.\nAfande Sam Omara agamba nti abagala okumutta, nti kyava ku bagambibwa okubba emmotoka ennene zi Wetiiye 2 eza kampuni yo mu china Kevin Zhang emanyiddwa nga CJ SMART CARGO UGANDA.\nAbagambibwa okuba nti baali bazibbye ye Kavuma John Bosco ne Ivan Mirimu.\nSam Omala yakolako mu CJ SMART CARGO UGANDA nga manager omwaka oguwedde, era eno gyebaali bagala okumuweera enguzi ya bukadde 50 ave mu ensonga zino, nti kyokka naagaana nabakwasa police ekola ku by’okunoonyereza.\nSam Omara agamba nti olwenguzi ne kawukuumi ajjudde mu police, ayolekedde okudduka mu ggwanga, olwabasirikale ba police okukwatagana n’abagambibwa okugezaako okumuwa enguzi, nebatandika okumutiisatiisa okumutta.\nAgamba nti ng’oggyeko okumutiisatiisa kati batandise nokumujwetekako emisango ye ne munamagye Maj. Okware Henry Stephen bwebaakwata abantu bano, nti baabatulugunya saako okubawaliriza okutunda ebintu byabwe nti babawe enguzi kyagamba nti sikituufu.\nSam Omara alumiriza nti bino babijweteka kubuza musango, nti era kigambibwa nti baatuuse nookutta omu ku basibe abali mu musango guno ayitibwa Kavuma John Bosco ng’okukunonyereza tekunaggwa.\nOmara yasaba Ssaabaduumizi wa police Martin Ocotho Ochola okusaawo akakiiko kenjawulo okunonyereza ku ensonga zino, nti kuba yamuwandiikira kyokka tafunanga kuddibwamu.\nMungeri yeemu Omara yasuubiza nti nga tanawanganguka kudduka mu ggwanga, wakusigala ng’ayogera ku bulyi bwenguzi obuli mu police, okutuusa nga eterezeddwa.\nOmala yennyamira nti olaba ye omusirikale ali ku ddaala eryo basobola okumuyisa mungeri eyo ku bantu beyekwatiira abazzi b’emisango,nti ate olwo omuntu wabulijjo atalinako ayamba.\nOmara agamba nti yatuuka n’okuwandikira Ssaabawaabi w’e misango gya government omulamuzi Jane Francis Abodo eyamukwasa omulamuzi ku court ya Buganda Road okukola ku ensonga ezo.\nWabula nti ne gyebuli eno tewali kyali kikoleddwa okujjako okumutiisatiisa nga bwebagenda okumutwala gweyeyimirira afande Muhammed Kirumira gyeyalaga, olwokwogera amazima.\nOmwogezi wa police Fred Enanga ategezezza nti emisango Sam Omara gyayogerako gikyanonyerezebwako aba CID e Kibuli, era naye police emwetaaga alina emisango gy’alina okwennyonyolako ku nsonga ze zimu.\nFred Enanga ategezeza nti baawabudde Sam Omara nti agenda akole alipoota ku police ku byeyayogerako, nti waliwo abamutiisatiisa okumutusaako obulabe.


Eddy Kenzo yeweze okuwagira Museveni n’okulemesa Bobi Wine – Ugabuzz\nOmuyimbi munakinku Edirisa Musuuza abangi gebamanyi nga Eddy Kenzo avuddeyo natisatiisa omukelembeze ekibiina kya NUP era Muyimbi Munne Bobi Wine nti Wakuwagira omukurembeze aliko mu kalulu akaddako singa Bobi Wine tarekera awo kumuyisaamu maaso\n“Njakuwagira museveni, njakuyiwawo omubiri ate njakubalemesa….” ebyo byebimu kubigambo ebiwurwa nga Kenzo yewera ku ssimu\nEddy Kenzo agamba nti simumativu kungeri Bobi Wine gyayisaamu abayimbi abamanya nga Chemeleon, Geoffrey Lutaaya ne Ronald Mayinja era agamba nti ekigendererwa kya Bobi Wine kwe kusuula abayimbi abanene n’okuanafuya ye asigale waggulu yekka.\n” Yagaana okuwagira Chameleon omuyimbi omunene kyokka ate nawagira ba kabakko……Nessaawa ya leero tannaba nakumwogerako. Byeyankola biri byenagamba byenyini byali mukkola nono….atulaga nti tatwetaaga ate bwadda eri nga agira ati, ggwe olowooza ffe tuli bassiru………………….?”\n“Bandetera million 600 kukalulu akawedde nenzigaana, oyo omussiru bobi wine yari azimpaddeko? Nga muyimbira ku bwerere ne kyarenga najja nenyimbira bwerere….”\nYayongedde nagamba nti Bobi wine bwafuuka omukulembeze weggwanga, agenda kwewangusa\nZaharah Toto goes violent during a nasty breakup\nKeep me out of your jokes- Patrick Mujuuka tells off Ashburg\nPrim Asiimwe family zones Crystal panda\nAnnatalia retains job after showing political interests\nCelebrity transformation: Spice Diana through the years\nYkee Benda rallies fans to vote for Ugandan nominees at the AFRIMMA awards\nUgabuzz’s Weekly roller coaster


Baibuli—Soma Ekigambo kya Katonda Osobole Okufuna Amagezi | Funa Enkolagana\nBISOME MU Afrikaans Albanian Amharic Armenian Aymara Baoule Bengali Bicol Bulgarian Cambodian Catalan Cebuano Chichewa Chinese (Simplified) Chinese (Traditional) Croatian Czech Danish Dutch English Estonian Ewe Finnish French Ga Georgian German Greek Haitian Creole Hausa Hiligaynon Hindi Hungarian Iloko Indonesian Italian Japanese Kikuyu Kiluba Kinyarwanda Kirghiz Kirundi Kisonge Kongo Korean Kwanyama Latvian Lingala Lithuanian Luganda Luo Luswayiri Luwalabu Macedonian Malagasy Malayalam Maltese Myanmar Ndebele (Zimbabwe) Ndonga Niuean Norwegian Pangasinan Papiamento (Aruba) Papiamento (Curaçao) Persian Polish Portuguese Punjabi Quechua (Bolivia) Rarotongan Romanian Russian Sango Sepedi Serbian Sesotho (Lesotho) Setswana Seychelles Creole Shona Slovak Slovenian Solomon Islands Pidgin Spanish Sranantongo Swedish Tagalog Tahitian Tamil Thai Tigrinya Tiv Tok Pisin Tongan Tshiluba Tsonga Turkish Twi Ukrainian Uruund Venda Vietnamese Xhosa Yoruba Zulu\nAmagezi Agali mu ‘Kigambo kya Katonda’\n1, 2. Yakuwa atuwandiikidde “bbaluwa” ki, era lwaki?\nOJJUKIRA lwe wasembayo okufuna ebbaluwa okuva eri omwagalwa wo ali mu kifo ekiri ewala? Tufuna essanyu lingi nnyo bwe tufuna ebbaluwa okuva eri omuntu gwe twagala ennyo. Tusanyuka okumanya bw’ali, ebimutuuseeko, n’enteekateeka ze. Okuwuliziganya mu ngeri ng’eyo kitusobozesa okumanya ebikwata ku baagalwa baffe, wadde nga bali wala nnyo.\n2 Waliwo ekiyinza okutuleetera essanyu erisinga eryo lye tufuna nga tufunye obubaka okuva eri Katonda waffe gwe twagala? Mu ngeri emu, Yakuwa atuwandiikidde “ebbaluwa,” nga kye Ekigambo kye Baibuli. Mu yo, atutegeeza ky’ali, by’akoze, by’ateekateeka okukola, era n’ebirala bingi nnyo. Yakuwa atuwadde Ekigambo kye kubanga ayagala tube mikwano gye. Katonda waffe ow’amagezi ag’ensusso, yalonda engeri esingayo obulungi ey’okwogera naffe. Engeri Baibuli gye yawandiikibwamu era n’ebigirimu, byoleka amagezi agatageraageranyizika.\nLwaki Yateeka Ekigambo Kye mu Buwandiike?\n3. Yakuwa yatuusa atya Amateeka eri Musa?\n3 Abamu bayinza okwebuuza nti, ‘Lwaki Yakuwa teyakozesa nkola ey’ekyewuunyo, gamba, ng’okwogera n’abantu ng’ayima mu ggulu?’ Mu butuufu, emirundi egimu Yakuwa yayogera n’abantu ng’ayima mu ggulu ng’ayitira mu bamalayika. Ng’ekyokulabirako, yakola bw’atyo ng’awa Isiraeri Amateeka. (Abaggalatiya 3:19) Eddoboozi okuva mu ggulu lyali lya ntiisa nnyo ne kiviirako Abaisiraeri okusaba Yakuwa alekere awo okwogera nabo mu ngeri eyo, wabula ayogere nabo okuyitira mu Musa. (Okuva 20:18-20) N’olwekyo, Amateeka agaalimu ebiragiro nga 600 agaaweebwa Musa, tegaali mu buwandiike.\n4. Nnyonnyola lwaki okutuusa amateeka ga Katonda ku bantu okuyitira mu kwogera obwogezi teyandibadde nkola eyeesigika.\n4 Kyandibadde kitya singa Amateeka ago oluvannyuma tegaateekebwa mu buwandiike? Musa yandisobodde okujjukira amateeka ago gonna era n’agabuulira abalala mu ggwanga eryo nga talina ky’asobezzaamu? Ate bo ab’emirembe egyandizzeewo bandibitegedde batya? Banditegeezeddwa amateeka okuyitira mu kwogera obwogezi? Eyo teyandibadde nkola eyeesigika ey’okutuusa amateeka ga Katonda eri abantu. Kuba ekifaananyi ku ekyo ekyandibaddewo singa ebintu by’oyagala okutegeeza abantu, osooka kubibuulira muntu omu, naye n’abibuulira omulala okutuusa bwe bituuka ku muntu asembayo. Ebyo asembyeyo by’awulira tebiyinza kufaanagana n’ebyo eyasooka bye yawulira. Kyokka, Amateeka ga Katonda tegaali mu kabi ng’ako.\n5, 6. Kiki Yakuwa kye yalagira Musa ku bikwata ku bigambo Bye, era lwaki tuganyulwa nnyo olw’okuba Ekigambo kya Yakuwa kiri mu buwandiike?\n5 Yakuwa yasalawo okuteeka ebigambo bye mu buwandiike. Yalagira Musa: “Wandiika ebigambo ebyo: kuba ebigambo ebyo nga bwe biri bwe ndagaanye bwe ntyo endagaano naawe ne Isiraeri.” (Okuva 34:27) Bwe kityo, mu 1513 B.C.E., okuwandiika Baibuli kwatandika. Mu myaka 1,610 egyaddirira, Yakuwa ‘yayogera mu ngeri nnyingi,’ eri abantu 40 abaawandiika Baibuli. (Abaebbulaniya 1:1) Mu kiseera ekyo kye kimu, abakoppolozi abeesigwa baakoppololanga n’obwegendereza ebyali biwandiikiddwa basobole okukuuma obutuufu bw’Ebyawandiikibwa.—Ezera 7:6; Zabbuli 45:1.\n6 Mazima ddala, tuganyuddwa nnyo Yakuwa bw’atutuusizzaako obubaka bwe mu buwandiike. Wali ofunyeko ebbaluwa ey’omuwendo ennyo, oboolyawo eyakubudaabuda n’otuuka n’okugitereka osobole okugisoma enfunda n’enfunda? Bwe kityo bwe kiri bwe kituuka ku “bbaluwa” Yakuwa gye yatuwandiikira. Olw’okuba Yakuwa yateeka ebigambo bye mu buwandiike, tusobola okubisoma emirundi n’emirundi era n’okufumiitirizanga ku kye bigamba. (Zabbuli 1:2) Tusobola ‘okubudaabudibwa Ebyawandiikibwa’ buli lwe tuba tukyetaaga.—Abaruumi 15:4.\nLwaki Yakozesa Abantu Okuwandiika?\n7. Amagezi ga Yakuwa geeyoleka gatya bwe yakozesa abantu okuwandiika Ekigambo kye?\n7 Yakuwa yayoleka amagezi bwe yakozesa abantu okuwandiika Ekigambo kye. Lowooza ku kino: Singa Yakuwa yakozesa bamalayika, Baibuli yandibadde esikiriza mu ngeri y’emu? Kyo kituufu, bamalayika bandisobodde okuwandiika ebikwata ku Yakuwa mu ngeri ey’ekika ekya waggulu ne bakiraga nti bamwagala nnyo era ne bawandiika ne ku baweereza ba Katonda abeesigwa ku nsi. Naye twandisobodde okutegeera obulungi ebintu ebiwandiikiddwa ebitonde eby’omwoyo ebituukiridde, ebirina okumanya, obumanyirivu n’amaanyi ebisingira ewala eby’omuntu?—Abaebbulaniya 2:6, 7.\n‘Buli Kyawandiikibwa kyaluŋŋamizibwa Katonda’\n8. Mu ngeri ki abawandiisi ba Baibuli gye baalekebwa okukozesa obwongo bwabwe? (Laba obugambo obutono wansi.)\n8 Mu kukozesa abantu okuwandiika Baibuli, Yakuwa yatuwa ekyo kye twetaaga—ekitabo ‘ekyaluŋŋamizibwa’ kyokka nga kyoleka engeri z’obuntu. (2 Timoseewo 3:16) Ekyo yakikola atya? Emirundi mingi, kirabika yaleka abawandiisi okukozesa obwongo bwabwe okulonda “ebigambo ebisanyusa era n’okuwandiika ebigambo ebituufu eby’amazima.” (Omubuulizi 12:10, 11) Kino kiraga lwaki engeri Baibuli gye yawandiikibwamu ya njawulo; empandiika yaayo eyoleka embeera y’obulamu n’engeri z’abantu abaakozesebwa okuwandiika. * Kyokka, abasajja bano “baayogeranga ebyava eri Katonda, nga bakwatiddwa [o]mwoyo [o]mutukuvu.” (2 Peetero 1:21) N’olwekyo, bye baawandiika kye biva biyitibwa ‘ekigambo kya Katonda.’ —1 Abasessaloniika 2:13.\n9, 10. Lwaki okukozesa abantu okuwandiika Baibuli kigireetera okusikiriza?\n9 Olw’okuba abantu be baakozesebwa okuwandiika Baibuli, kigireetera okusikiriza. Abaagiwandiika baali bantu abalina enneewulira ng’ezaffe. Olw’okuba baali tebatuukiridde, baayolekagana n’okugezesebwa awamu n’okupikirizibwa ebifaananako ebyaffe. Mu mbeera ezimu, omwoyo gwa Yakuwa gwabaluŋŋamya okuwandiika ku nneewulira zaabwe n’obuzibu bwabwe. (2 Abakkolinso 12:7-10) N’olwekyo, baawandiika ebintu ebibakwatako bo bennyini, ebintu bamalayika bye batandisobodde kuwandiika.\n10 Ng’ekyokulabirako, lowooza ku bigambo bya Dawudi, Kabaka wa Isiraeri. Oluvannyuma lw’okukola ebibi eby’amaanyi, alina zabbuli gye yawandiika n’ayogera byonna ebyamuli ku mutima, ng’asaba Katonda okumusonyiwa. Yawandiika: “Onnaalize ddala mu bubi bwange, onnongoose mu kwonoona kwange. Kubanga njatula ebyonoono byange; n’ekibi kyange kiri mu maaso gange bulijjo. Laba, nze natondebwa mu bubi; ne mu kwonoona mmange mwe yanzaalira. Ssaddaaka za Katonda ye mmeeme emenyese: omutima ogumenyese era oguboneredde, ai Katonda, toogugayenga.” (Zabbuli 51:2, 3, 5, 11, 17) Olaba ennaku y’omuwandiisi wa Zabbuli? Omuntu atatuukiridde si y’ayinza okwoleka enneewulira ng’eyo eviira ddala ku mutima?\nLwaki Kitabo Ekikwata Ku Bantu?\n11. Bintu ki ebyaliwo ddala mu bulamu bw’abantu ebyawandiikibwa mu Baibuli ‘okutuyigiriza’?\n11 Waliwo ekintu ekirala ekireetera Baibuli okusikiriza. Okutwalira awamu, kitabo ekikwata ku bantu—abantu aba ddala—abaweereza Katonda n’abo abatamuweereza. Tusoma ku byabatuukako, gamba ng’ebizibu bye baayitamu n’essanyu lye baafuna. Tulaba ebyava ne mu ebyo bye baasalawo. Ebintu ng’ebyo byawandiikibwa ‘okutuyigiriza.’ (Abaruumi 15:4) Okuyitira mu bintu bino ebyaliwo ddala, Yakuwa atuyigiriza mu ngeri etuukira ddala ku mitima gyaffe. Lowooza ku byokulabirako bino.\n12. Ebiri mu Baibuli ebikwata ku bantu abataali beesigwa bituyamba mu ngeri ki?\n12 Baibuli etutegeeza ku bantu abataali beesigwa n’abo abaali ababi ennyo era n’ebyabatuukako. Mu by’eboogerako, etulaga engeri embi ze baayoleka, ne kituyamba okuzitegeera. Ng’ekyokulabirako, ekikolwa kya Yuda eky’okulya mu Yesu olukwe tekituyamba okulaba akabi akali mu butaba beesigwa? (Matayo 26:14-16, 46-50; 27:3-10) Ebyogerwako mu Baibuli ng’ebyo, bituuka mangu ku mitima gyaffe, ne bituyamba okumanya era n’okwesambira ddala engeri embi.\n13. Baibuli etuyamba etya okutegeera engeri ennungi?\n13 Baibuli era eyogera ku baweereza ba Katonda abeesigwa bangi. Tusoma ku ngeri gye baalagamu obwesigwa. Okusinziira ku byogerwa ku bantu ng’abo tulaba engeri ennungi ze tulina okukulaakulanya okusobola okufuna enkolagana ennungi ne Katonda. Ng’ekyokulabirako, ka tutwale okukkiriza. Baibuli etunnyonnyola okukkiriza kye kuli, n’ensonga lwaki kukulu nnyo bwe tuba ab’okusanyusa Katonda. (Abaebbulaniya 11:1, 6) Naye era Baibuli erimu ebyokulabirako by’abantu abaalaga okukkiriza. Lowooza ku kukkiriza Ibulayimu kwe yalaga bwe yakkiriza okuwaayo Isaaka nga ssaddaaka. (Olubereberye, essuula 22; Abaebbulaniya 11:17-19) Okusinziira ku byokulabirako ng’ebyo, ekigambo ‘okukkiriza’ kifuna amakulu agasingawo, era ne kifuuka kyangu okutegeera. Mu magezi ge amangi ennyo, Yakuwa tatukubiriza bukubiriza kukulaakulanya ngeri ezo ennungi kyokka, naye era atuwa ebyokulabirako ebyoleka engeri ezo!\n14, 15. Baibuli etutegeeza ki ku mukazi omu eyajja mu yeekaalu, era kiki kye tuyiga ku Yakuwa okuva ku kyokulabirako kino?\n14 Ebintu ebyaliwo ddala ebiri mu Baibuli emirundi mingi birina kye bituyigiriza ku Yakuwa. Lowooza ku kye tuyiga ku mukazi Yesu gwe yalaba mu yeekaalu. Ng’atudde okumpi n’ekifo awateekebwa ebirabo, Yesu yalaba abantu abaali basuula effeeza mu ggwanika. Abagagga bangi bajja ne basuulamu ‘ebibafikkiridde.’ Naye Yesu yeetegereza nnamwandu eyali omwavu. Yawaayo ‘ebitundu by’eppeesa bibiri.’ * Bye byokka bye yalina. Yesu yayoleka bulungi endowooza ya Yakuwa ku nsonga, n’agamba: “Nnamwandu ono omwavu asuddemu bingi okusinga bonna abasuula mu ggwanika.” Okusinziira ku bigambo ebyo, nnamwandu yasuulamu bingi okusinga abalala bonna ng’obagasse awamu.—Makko 12:41-44; Lukka 21:1-4; Yokaana 8:28.\n15 Tekyewuunyisa nti mu bantu bonna abajja mu yeekaalu ku lunaku olwo, nnamwandu ono ye yekka eyayogerwako bw’atyo mu Baibuli? Okuyitira mu kyokulabirako kino, Yakuwa atuyigiriza nti asiima nnyo. Akkiriza bye tumuwa n’omutima gwaffe gwonna, ka bibe nga byenkana wa ng’obigeraageranyizza n’eby’abalala. Kino nga kyakulabirako kirungi nnyo Yakuwa kye yakozesa okutuyigiriza amazima ago!\nEbyo Baibuli by’Etayogerako\n16, 17. Amagezi ga Yakuwa galabibwa gatya ne mu ebyo bye yalondawo obutawandiikibwa mu Kigambo kye?\n16 Bw’owandiikira omwagalwa ebbaluwa, toyinza kuwandiika byonna by’oyagala. N’olwekyo, okozesa amagezi mu kulonda by’onoowandiika. Mu ngeri y’emu, Yakuwa yalondawo okwogera ku bantu abamu n’ebintu ebimu mu Kigambo kye. Kyokka, n’ebyo Baibuli by’eyogerako, tewa kalonda yenna. (Yokaana 21:25) Ng’ekyokulabirako, Baibuli bw’eyogera ku misango Katonda gy’asaze, by’eyogera biyinza obutaddamu buli kibuuzo kyonna kye tuyinza okuba nakyo. Amagezi ga Yakuwa galabibwa ne mu ebyo bye yalondawo obutawandiika mu Kigambo kye. Mu ngeri ki?\n17 Engeri Baibuli gye yawandiikibwamu esobola okwoleka kye tuli mu mitima gyaffe. Abaebbulaniya 4:12, lugamba: “Ekigambo kya Katonda kiramu, era kikozi, era kisala okusinga ekitala kyonna eky’obwogi obubiri, era kiyitamu n’okwawula ne kyawula obulamu n’omwoyo, . . . era kyangu okwawula okulowooza n’okufumiitiriza okw’omu mutima.” Obubaka obuli mu Baibuli butuukira ddala munda mu ffe, ne bwoleka endowooza n’ebiruubirirwa byaffe. Abo abakisoma nga banoonya ensobi emirundi mingi beemulugunya bwe bakisanga nti bye basomye tebibamatizza bulungi. Abalinga abo bayinza n’okubuusabuusa obanga ddala Yakuwa wa kwagala, wa magezi era wa bwenkanya.\n18, 19. (a) Lwaki tetwanditerebuse singa bye tusoma mu Baibuli bireetawo ebibuuzo bye tutayinza kuddamu mu kiseera ekyo? (b) Kiki ekyetaagisa okusobola okutegeera Ekigambo kya Katonda, era kino kyoleka kitya amagezi ga Yakuwa ag’ekitalo?\n18 Okwawukana ku ekyo, bwe twekenneenya Baibuli mu bwesimbu, tufuna ekifaananyi ekituufu ky’ewa ku Yakuwa. N’olwekyo, tetuterebuka singa ebintu ebimu bye tusoma bireetawo ebibuuzo bye tutayinza kuddamu mu kiseera ekyo. Tukimanyi nti bwe tusoma Baibuli, mpolampola tuyiga Yakuwa Katonda ky’ali. Ne bwe kiba nti mu kusooka tetutegeera bintu ebimu bye tusoma, oba tetulaba ngeri gye bikwatagana n’engeri za Katonda, bye twayiga edda ku Yakuwa mu Baibuli biba bitusobozesa okulaba nti wa kwagala era mwenkanya.\n19 N’olwekyo, okusobola okutegeera Ekigambo kya Katonda, tuteekwa okukisoma n’okukyekenneenya mu bwesimbu. Obwo si bujulizi obwoleka amagezi ga Yakuwa ag’ekitalo? Abantu abagezi ennyo bawandiika ebitabo ebirimu ebintu ebiyinza okutegeerwa abantu ‘abagezi’ bokka. Naye okuwandiika ekitabo ekiyinza okutegeerwa abo bokka abalina ebiruubirirwa ebirungi, kiba kyetaagisa amagezi ga Katonda!—Matayo 11:25.\nEkitabo ‘eky’Amagezi Ag’Omuganyulo’\n20. Lwaki Yakuwa yekka y’ayinza okututegeeza engeri esingayo obulungi ey’okweyisaamu mu bulamu, era Baibuli erimu ki ekiyinza okutuyamba?\n20 Mu Kigambo kye, Yakuwa atutegeeza engeri esingayo obulungi ey’okweyisaamu mu bulamu. Olw’okuba ye Mutonzi waffe, amanyi ebyetaago byaffe okutusinga. Era ebintu abantu bye beetaaga, gamba okwagalibwa, okusanyuka, n’okuba n’enkolagana ennungi n’abalala, bikyali bye bimu. Baibuli erimu ‘amagezi ag’omuganyulo’ agayinza okutuyamba okutambuza obulamu bwaffe mu ngeri ey’amakulu. (Engero 2:7, NW) Buli kitundu mu kitabo kino kirimu essuula eraga engeri gye tuyinza okussa mu nkola okubuulirira kwa Baibuli okw’amagezi, naye ka twekenneenyeyo ekyokulabirako kimu kyokka.\n21-23. Kubuulirira ki okw’amagezi okuyinza okutuyamba okwewala okusiba ekiruyi?\n21 Wali okyetegerezza nti abantu abasiba ekiruyi n’obusungu ku mutima baba beerumya bokka? Okusiba ekiruyi kya kabi nnyo. Kitwala ebirowoozo by’omuntu byonna era ne kimumalako emirembe n’essanyu. Okunoonyereza kwa sayansi kulaga nti okusiba ekiruyi kiyinza okuleetera omuntu okulwala omutima awamu n’endwadde endala nnyingi. Dda nnyo, ng’okunoonyereza okwo mu sayansi tekunnabaawo, Baibuli yagamba: “Lekanga obusungu, ovenga mu kiruyi.” (Zabbuli 37:8) Ekyo tuyinza kukikola tutya?\n22 Ekigambo kya Katonda kituwa okubuulirira kuno okw’amagezi: “Okuteesa [“okutegeera,” NW] kw’omuntu kwe kumulwisaawo okusunguwala; era okusonyiwa ekyonoono kye kitiibwa kye.” (Engero 19:11) Okutegeera bwe busobozi bw’okulaba eby’omunda, ebyekusifu. Okutegeera kutuyamba okumanya lwaki omuntu yayogedde oba yeeyisizza mu ngeri emu. Bwe tufuba okutegeera ebiruubirirwa by’omuntu oyo, enneewulira ye, n’embeera ye, kiyinza okutuyamba obutamulowoozaako bubi.\n23 Baibuli erimu okubuulirira kuno okulala: ‘Mweyongere okuzibiikirizagananga n’okusonyiwagananga mmwekka na mmwekka.’ (Abakkolosaayi 3:13) Ebigambo ‘mweyongere okuzibiikirizagananga’ bitegeeza okugumiikiriza engeri z’abalala eziyinza okuba nga tezitusanyusa. Okugumiikiriza ng’okwo kuyinza okutuyamba obutasiba kiruyi. ‘Okusonyiwa’ kulina amakulu ag’obutasiba kiruyi. Katonda waffe ow’amagezi amanyi nti twetaaga okusonyiwa abalala bwe wabaawo ensonga esinziirwako okusonyiwa. Kino tekiganyula bo bokka naye era naffe kituleetera emirembe mu birowoozo ne mu mutima. (Lukka 17:3, 4) Amagezi ago agasangibwa mu Kigambo kya Katonda nga ga kitalo!\n24. Kiki ekibaawo bwe tutuukanya obulamu bwaffe n’amagezi agava eri Katonda?\n24 Olw’okwagala kwe okungi, Yakuwa yayagala okututuusaako obubaka bwe. Yalonda engeri esingayo obulungi—“ebbaluwa” eyawandiikibwa abantu nga baluŋŋamizibwa omwoyo omutukuvu. N’olwekyo, amagezi ga Yakuwa ge gasangibwamu. Amagezi gano ‘geesigika.’ (Zabbuli 93:5) Bwe tutuukanya obulamu bwaffe ne Baibuli, ne tubuulira abalala ebigirimu, tujja kufuna enkolagana ennungi ne Katonda waffe ow’amagezi amangi. Mu ssuula eddako, tujja kwekenneenya ekintu ekirala ekikwata ku magezi ga Yakuwa amangi ennyo: obusobozi bwe obw’okulagula ebiri mu biseera eby’omu maaso era n’obw’okutuukiriza ekigendererwa kye.\n^ lup. 8 Ng’ekyokulabirako, Dawudi, eyali omusumba, akozesa ebyokulabirako eby’obulunzi. (Zabbuli 23) Matayo, eyali omuwooza, ayogera bingi nnyo ebikwata ku ssente. (Matayo 17:27; 26:15; 27:3) Lukka eyali omusawo, akozesa ebigambo ebiraga nti yali amanyi eby’ekisawo.—Lukka 4:38; 14:2; 16:20.\n^ lup. 14 Buli kitundu kya ppeesa, yali ssente y’Abayudaaya esingayo obutono, eyali ekozesebwa mu kiseera ekyo. Ebitundu by’eppeesa bibiri byali byenkanankana ekitundu kimu kya nkaaga mu bina eky’empeera y’olunaku. Ebitundu by’eppeesa bino ebibiri byali tebiyinza na kugula enkazaluggya emu, akanyonyi akaali kasingayo okuba ak’ebbeeyi entono akaaliibwanga abaavu.\nEngero 2:1-6 Kufuba ki okwetaagisa okusobola okufuna amagezi agali mu Kigambo kya Katonda?\nEngero 2:10-22 Tunaaganyulwa tutya singa tugoberera okubuulirira kwa Baibuli okw’amagezi?\nAbaruumi 7:15-25 Ennyiriri zino zooleka zitya amagezi agaali mu kukozesa abantu okuwandiika Ekigambo kya Katonda?\n1 Abakkolinso 10:6-12 Kiki kye tuyinza okuyigira ku kulabula kw’omu Baibuli okukwata ku Isiraeri?\nLwaki Abajulirwa ba Yakuwa Baafulumya Bayibuli Eyitibwa Enkyusa ey’Ensi Empya?\nKiki ekifuula enzivvunula eno ey’Ekigambo kya Katonda okuba ey’enjawulo?


Bukedde Online - Bannakenya bakedde kukuba kalulu k'Obwapulezidenti\nOw'akakiiko k'ebyokulonda e Kenya eyabula ...\nBANNAKENYA bakedde enkya ya leero okweyiwa mu bifo ebironderwamu okukuba akalulu wakati mu kwerinda okw’amaanyi n’obunkenke obutuusizza abamu ku bannansi okwamuka eggwanga eryo ne beesogga Uganda ne Tanzania.\nOkulonda kutandika ku ssaawa 12 ez’oku makya mu bifo 40,883 ebironderwamu abalonzi 19, 687,563 gye basuubirwa okulondawo ku Uhuru Kenyatta ne Raila Odinga, ani Pulezidenti wa Kenya addako.\nAbapoliisi n’abamagye bayunguddwa mu bungi ku nguudo mu bibuga ebinene nga Nairobi, Mombosa, Kisumu, Nakuru, Naivasha, Eldoret, Kericho n’ebirala okutangira embeera yonna ey’effujjo n’obumenyi bw’amateeka.\nUganda ne Tanzania nazo zinywezezza ebyokwerinda ku nsalo ne Kenya era omuwendo gwa Bannayuganda n’Abatanzania abasala okuyingira mu Kenya gwesaze kinene nnyo.\nBannayuganda abakolera mu Kenya baakomyewo mu bungi ku Ssande n’eggulo ku Mmande okwewogomako ebiyinza okuddirira singa wabaawo obuttaakanya ku binaava mu kalulu Omwogezi wa poliisi ya Uganda, Asan Kasingye yagambye nti Bannayuganda abakolera mu Kenya n’abantu ab’enjawulo baatandise okuyingira Uganda mu bungi ku wiikendi n’eggulo ku Mmande.\nYategeezezza nti poliisi ng’eyita mu kitongole kyayo ekikessi eri mu kulondoola bonna abayingira eggwanga okulaba nga tewali bamenyi b’amateeka bayingira mu ggwanga.\nGavumenti ya Uganda yataddeko akakiiko nga kakulirwa Minisita w’Ensonga Ezebweru Sam Kuteesa okukola enteekateeka ku biyinza okuddirira singa bitabuka e Kenya.\nAkulira akakiiko k’ebyokulonda e Kenya Wafula Chebukati yategeezezza nti omuwanguzi waakulangirirwa ng’Olwokusatu terunnaziba n’asaba Bannakenya okukuuma obukkakkamu.\nEtteeka erikugira abakazi okunoba amangu ligguse\nCol. Mugyenyi baamuwa obuwumbi 14 ave ku katale kâ€™ewa Kisekka


Ababaka bazaalisizza omukyala e Hoima – Radio Simba – Ennene\nAbabaka ba Palamenti abali ku kakiiko k'ebyobulamu basanze omukyala abadde asuliridde okuzaala nga alekeddwa ttayo ku ddwaliro lya Kikuube Health Centre IV Hoima. Ababaka abakyadde ku ddwaliro lino ku lw'okutaana tebasanze musawo n'omu mu ddwaliro so nga wabaddewo omukyala alumwa ku ssaawa nga kkumi ez'olwegulo.\nNight Scovia bweyawulidde alumwa yetutte mu labour suite wabula nga teri musawo n'omu. Ababaka bwebalabye nga tewali musawo, Omubaka Omukyala owa Bundibugyo Bebona Barungi nga yasoma buzaalisa yasazeewo okumuzaalisa nga ayambibwako Dr. Micheal Bukenya omubaka wa Bukuya County nga naye mukugu mu Gyanaecology ne Obstetrics, Dr. Sam Lyomoki mubaka w'Abakozi n'omubaka Omukyala owa Butaleja Milly Mugeni.\nScovia yazadde omwana mulenzi nga azitowa kilo 3, Ssentebe w'akakiiko kano Dr. Bukenya yakubidde avunaanyizibwa ku ddwaliro lino wabula namutegeeza nti yabadde Kampala mu conference. Wabula oluvannyuma Dr. Gerald Asaba amyuka akulira eddwaliro lino yazze natandika okukubira abasawo abalina okubeera ku ddwaliro lino. Asaba yatabukidde Ababaka nga abagamba nti mu kifo kyo kukambuwalira abasawo abalina okukola bafeeyo okunoonyereza lwaki boosa ku mirimu.\nAbabaka era bazudde nti eddagala eririna okubeera mu busenge bw'eddwaliro lyatwalibwa abasawo nebatandika okuliguza abalwadde.\nOne thought on “Ababaka bazaalisizza omukyala e Hoima”


Abakungu mu Offiisi ya Ssabaminisita abaali bakwatibwa ku by'okwongeza ensimbi ze mmere bayimbuddwa - Watchdog Uganda\nABAKUNGU 4 abaali baakwatibwa ne baggalirwa ku byekuusa ku kwongeza omuwendo gwe nsimbi ezaali ez’okugula emmere Gavumenti eriise abantu mu kiseera kya Covid 19, kyadaaki bayimbuddwa ku kakalu ka kkooti okuva mu makkomera gye babadde baasibirwa.\nChristine Guwatudde Kintu Muwandiisi ow’ekalakkalira mu offiisi ya Ssabaminisita, Joel Wanjala Omuwandiisi omuto mu offiisi yeemu, Martin Owor nga ono ye kkamisona avunanyizibwa ku bigwa bitalaze saako ne Fred Lutimba amyuka kkamisona avunanyizibwa ku kugula ebintu be bayimbuddwa ku mande oluvanyuma lw’okumala mu nkomyo ebbanga lya ssabiiti 3 mu makkomera okuli Kigo ne Kitalya.\nAbavunanibwa nga bayita mu ba Puliida babwe okuli Macdusman Kabega, Fred Muwema, Medard Ssegona, Evans Ochieng ne Joseph Kyazze babadde baasaba kkooti eyimbule abantu baabwe bawoze nga bava bweru.\nYadde nga oludda oluwaabi olubadde lukulemberwa Josephine Namatovu lubadde lusabye omulamuzi Doreen Karungi aleme okuyimbula abasibe nga lugamba nti bano babadde bayinza okutaataganya obujulizi nga bali bweru kyokka bino byonna abigaanye nagamba balina eddembe lyabwe okuteebwa ku kakalu ka kkooti.\nOmulamuzi Karungi abalagidde buli muntu okusasula ensimbi obukadde 3, ate ababeyimiridde nabalagira basasule obukadde 20 obw’obutaliiwo.\nEra abalagidde okuleeta Pasipooti zaabwe mu kkooti nga 4 omwezi gw’omukaaga nga lwe lunaku lwe balidda okuwulira omusango gwabwe.\nDon't compare me with amateurs-NBS' Zahara Totto warns NTV's Faridah Nakazibwe


Bukedde Online - Namwandu wa Kitayimbwa alaajanidde abazirakisa\nTeddy Bugingo ajulidde ku by'okwawukana ne...\nBiibino ebyasikirizza Rema okusuulawo Kenzo...\nNAMWANDU wa Ssaalongo Ronald Kitayimbwa 35 , eyattiddwa n’omuwala Maria Naggiriinya alaajanidde abazirakisa okumuyaamba ku mbeera mwe yasigadde omuli omuwendo gw’abaana bamulekwa aba bba abataandise okuleetebwa ng’ate yasigadde talina buyambi kuba yabadde takola nga buli kimu alabira awo.\nLoodi Meeya Lukwago mu maka g’omugenzi Kitayimbwa eyawambiddwa n’attibwa.\nNg’oggyeeko abaana abataano ababe okuli n’abaalongo ab’emyezi ena, waliwo abatandise okuleeta abaana abalala ab’omugenzi nga mu kuziika e Kaalubanda waaliwo omwana omulenzi eyaleeteddwa nti, naye mulekwa nga kigambibwa nti, Kitayimbwa yamuzaala Mpigi gye yamala ebbanga ng’akola nga tannajja mu Kampala.\nNamwandu agamba nti alina essuubi nti, abaana abalala baakweyongera okuleetebwa kyokka mweraliikirivu ku biseera by’abaana baabwe kubanga yasigadde talina waataandikira kubalabirira mu kiseera kino.\nYategeezezza nti, bba yamulese mu nnyumba eyabadde tennaggwa nga temuli madirisa ng’empewo abaana naddala abato ebayisa bubi kw’ossa okuba nti abalongo be bu;i lunaku babadde banywa liita z’amata ssatu nga kati mu kiseera kino tamanyi w’ageenda kutandikira kubalabirira be okuli n’ababadde basoma ku Eden Children Center P/S abali mu bibiina eby’enjawulo.\nYalaajanidde abazirakisa baamuyaambeko okusobola okumaliriza ennyumba ye n’okumuyamba ku baana ate n’alaajanira abeebyokwerinda okuyamba okuzuula ekyabadde emabega w’okutemulwa kwa bba.\nLOODI MEEYA ATUTTEYO KU BUYAMBI\nLoodi Meeya wa Kampala, Ssaalongo Erias Lukwago yagenze e Nalumunye mu maka ga Kitayimbwa n’abaako obuyambi bwe yatwalidde famire.\nLukwago yatutteyo bintu ebikozesebwa mu bulamu obwabulijjo omubadde; omuceere, ssukaali, obuwunga, ebyokunywa, seminti ayambeko mu kumaliriza ennyumba ne kaabuyonjo ebyasigadde nga sibimalirize kyokka nga ne fiizi z'abaana abasatu abasoma ez'omwaka guno zikyabanjibwa.\nLukwago asabye Bannayuganda abeesobola yonna gye bali okuvaayo badduukirire namwandu wa Kitayimbwa kuba asigadde mu mbeera nzibu nga yeetaaga okuyambibwako okukuza abaana.\nYeennyamidde olw'ettemu erisusse mu ggwanga n’asaba ebitongole ebikuumaddembe okusitukiramu awatali kuteekamu nsonga za byabufuzi kubanga kikwata ku bulamu bwa Bannayuganda.\nRogers Nsabimana, ssenteba wa siteegi ya bodaboda eya Lebron omugenzi Kitayimbwa w’abadde akolera agambye nti, omugenzi abadde wa mazima ate omuntumulamu ng'abantu bangi bamwesiga okubeera ddereeva waabwe n'okubatwalira ebintu nga baliko gye balaga.\nAbatuuze b'e Nalumunye omugenzi Kitayimbwa gy’abadde abeera, baasabye Gavumenti efulumye lipoota ku kuwamba n’okutta abantu mu ggwanga, kubanga kati buli omu mweraliikirivu.\nBakalaatidde abakulembeze okuggya ebyobufuzi mu nkola ya Pulezidenti ey’Emyooga


Bukedde Online - MICHO ALI WAZIBU\nJamal acamudde abayizi\nKassim Ouma n'okuwunzika eccupa akumanyi\nMu z’Afrika nga March 26: Burkina Faso - Uganda OMUTENDESI wa Cranes, Micho Sredojevic ali mu kattu, olw’omutindo gw’abazannyi kw’asibidde olukoba okusereba mu kiseera ng’alinze kwambalagana ne Burkina Faso.\nKu nkomerero y’omwezi guno, Cranes erina emipiira ebiri emikulu mu z’okusunsulamu abaneetaba mu kikopo ky’Afrika gy’erina okuwangula bw’eba yaakweggyako ekikwa ky’emyaka 38 nga tezannya z’Afrika ez’akamalirizo.\nNga March 26, ekyalira Burkina Faso ate olwo wayite ennaku ssatu badding’ane e Namboole. Singa Cranes ewangula emipiira gino, ejja kuba etangaazizza emikisa egy’okuyitawo ezannye mu z’Afrika e Gabon omwaka ogujja kuba ejja kuba ewezezza obubonero 12 ng’esigazizaayo emipiira ebiri mu kibinja D mweri ne Burkina Faso, Botswana ne Comros.\nBassita ababobbya Micho omutwe kwe kuli; Geoffrey Massa, Khalid Aucho, Brian Umony, Godfrey Walusimbi, Tony Mawejje, Farouk Miya ne Ceasar Okhuti nga bano abamu ku bo balina obuvune ate abalala tebali ku ffoomu mu ttiimu gye bazannyira.\nKapiteeni wa Cranes, Massa amaze ebbanga nga tazannyira Bloemfontein Celtics (South Afrika) olw’obuvune, nga yasemba okugiteebera mu November.\nUmony yamenyeka okugulu mu St. George (Ethiopia) gy’agucangira era tamanyiddwa lw’addamu kulinnya mu kisaawe sso nga Aucho amaze ebbanga nga tazannyira Gor Mahia (Kenya). Omutindo gwa Godfrey Walusimbi mu Gor Mahia teguwa maanyi kuba baakazannya emipiira etaano ne bawangulako gumu gwokka sso nga ne Miya, Cranes kw’ebadde etambulira ennaku zino akyanoonya nnamba mu ttiimu empya gye yagenzeemu eya Standard League (Belgium). Yasemba okuzannya mu mpaka za CHAN.\nKizito Luwagga agezaako, yakaazikibwa mu ttiimu empya. Micho yategeezezza nti kituufu abamu ku bazannyi be omutindo guli wansi ate abalala babadde n’obuvune nti kyokka mugumu nti omupiira we gunaatuukira nga bateredde kuba agenda kubategekerayo ogw’okwegezaamu alabe abanaasobola.\n“Ebizibu bino bibaddenga bitutuukako kyokka Katonda abadde atuyamba ne tubivvuunuka,” Micho bwe yategeezezza n’asaba abazannyi be balinnyise omutindo kuba omupiira gwa Burkina Faso gwa kufa na kuwona.\nKabaka agguddewo Olukiiko olupya\nBayise olukiiko ne bakutulamu ekyalo


“Nze lumu mba ndi bbaala emu ku Lubaga Road ne ndaba abasajja bana nga basimbidde omukazi omu layini ono bw’avaayo ono bw’addayo."\nBWE bakunyumiza obugwenyufu obwongedde okusaasaanira Kampala n’emiriraano tolemwa kukwata ku ttama olw’ebikolwa bya sodoma ne gomola bye tusoma mu bayibuli!\nBannakampala banaabye ensonyi ku maaso nga kati omuze gw’okwesa empiki ekirindi bbo kye bayita akajegere n’abakazi okusimbya abasajja be banyumya nabo akaboozi ennyiriri gusaasaana nga luyiira.\nEmbeera eno ewalirizza abakulembeze mu bitundu okuli Bwaise, Kaleerwe, Makindye, Kisenyi, Nakulabye, Nateete , Lubaga n’awalala okuggula olutalo ku baseegu bano olw’engeri omuze guno gye gutandise n’okuyingira amasomero n’amatendekero naddala mu bisulo by’abayizi.\nNambooze ne Namutebi baakwatibwa basula ne Kayemba (mu katono) nga basula ku kitanda kimu mu loogi.\nOmusajja aperereza omuwala n’amutwala mu kazigo okunyuma akaboozi naye gye biggwera ng’abasajja abasukka mu basatu bamukozesezza.\nEbiseera ebimu abawala bano bagenda ku poliisi ne baloopa ate abalala olw’okutya okuswala ne bakigumira wabula abamu bafunirayo endwadde z’ekikaba, siriimu ssaako embuto ze bateeyagalidde.\nYadde nga waliwo abawala abakozesebwa ekirindi nga tebeeyagalidde ate waliwo ebibinja by’abawala ebyagufuula omulimu okukozesebwa abasajja abasukka mu bana ne babawa ssente.\nAbawala abasinga bazinnyi ba kaliyoki era basinga Bwaise, Makindye, Nakulabye , Nateete, Kawempe ku Ttaano n'awalaal.\nTom Ssekandi ow’e Kawempe ku Ttaano yategeezezza nti abawala abasinga abakola ebimansulo babakozesa kajegere nga beeyagalidde.\nYagasseeko nti ensonyi baaziteeka ku bbali era ebiseera ebisinga akaboozi bakanyumiza ku siteegi n’abasajja abagwenyufu naye nga bamala kukkaanya ku muwendo gwa ssente.\n“Nze nali mmanyi bannimba naye lumu nagendako ku bbaala emu e Kyebando nga bw’oba oyingira bamala kukukebera oba tolina kkamera naye kye nalaba kyamala okukakasa nti baanabawala balina ennaku!\nBaggyamu engoye zonna ne basigala bute olwo abasajja abamaddu ne babalumba siteegi ne bakkaanya ssente ne batandika okunyuma akaboozi mu lujjudde. Omusajja omu bw’amaliriza ng’omulala ayingirawo,” Ssekandi bwe yategeezezza.\nOmu ku bawala be baakozesa ekirindi nga yeesiimidde.\nPoliisi mu bikwekweto by'ezze ekola, yagudde ku bimu ku bibinja bino mu bitundu bya Kisenyi n'ebaako beekwata kyokka abakulembeze b'ekitundu baategeezezza nti poliisi yagenze okugwa ku bano nga ekiwundu kyasamba dda eddagala!\nFrancis Lugo atuula ku kakiiko k'ebyokwerinda mu muluka gwa Kisenyi II yannyonnyodde abantu bano enkola gye bakolamu;\nWaliwo abavubuka oba abasajja abamu ng'amaanyi agafunira ku munne ng'alina kumala kuwulira ng'atandise okwesa empiki olwo naye n’awaga.\nGye buvuddeko poliisi y’oku Kaleerwe yakwata Sulaiman Kayemba 30 n’abawala ababiri okwali Christine Nambooze 18 ne Sumayiya Namutebi 19 nga kigambibwa yali yapangisa omuzigo gwa loogi esangibwa mu Dobi Zooni ku Kaleerwe ng’abakozesa kajegere.\nAbawala bano Kayemba yali asula nabo ku kitanda kimu era omu kyazuulibwa nga yali amaze okumufunyisa olubuto.\nBannanyini loogi okutegeera nti Kayemba yali asula n’abawala babiri yamala kubba bulangiti za loogi bwe baamukwata ne bamutwala ku poliisi ne bakizuula nti yali asula nabo ku kitanda kim.\nKyokka Nambooze yategeezezza nti Kayemba yamusanga mu kkubo n’amusaba amufunire omulimu. Agamba nti yamutwala awaka ye w’atategeererawo nti yali loogi. Kayemba yaggulwako omusango ku fayiro nnamba SD REF:12/16/03/2016.\nKino kye kitanda kye baali basulako mu loogi emu ku Kaleerwe.\nAte Daniel Karangwa akulira ebyokwerinda mu Muzaana zooni mu muluka gwa Kisenyi I yategeezezza nti; Kya buswavu eri abasajja n’abakazi abakola ebintu ebyo kubanga tosobola kuddira kasenge kamu n’okassaamu emigogo esatu oba ena ne gitandika okunyumya akaboozi.\n“Nze lumu mba ndi bbaala emu ku Lubaga Road ne ndaba abasajja bana nga basimbidde omukazi omu layini ono bw’avaayo ono bw’addayo. Nze ng’omukulembeze kino nalabira ddala nga kigenda kusaasaanya endwadde mu bantu kubanga omuntu atanaabye nako gwe n’oddayo n’omulala bwatyo n’omulala.\nTwakwataganye ne poliisi okulwanyisa ebikolwa bino. Nkubira gavumenti omulanga na bulimu muntu yenna akwatibwako batuyambe ku mbeera eno kubanga tugenda kufa endwadde n’okwonoona abaana abato.\nAte Ssande Nkoyoyo Ssentebe wa Kakajjo Zooni mu muluka gwa Kisenyi II yagambye nti abantu bakulu balina eddembe ly’okukola kye baagala nti kyokka bwe kituuka ku ky’okunyumya akaboozi mu kirindi baba basusse ku ddembe lye balina era babeera balityobodde.\n“Ffe tubeera mu Ghetto era muno mwe musibuka ebintu ebyo naye ffe ng’abakulembeze abantu baffe batunyooma kye nva nsaba gavumenti eyanguyeeko okulondesa abakulembeze ba LC tulwanyise omuze guno” Nkoyooyo bwe yategeezezza.\nOMU KU BAWALA ABAALI BAFUNYE OBUZIBU BUNO ANNYONNYODDE\nMu November 2015, omuvubuka gwe mmanyiiko erya Mukiibi abeera Bwaise yankwana okumala omwezi mulamba ne nsooka ηηaana naye oluvannyuma nakkiriza.\nMu December nga 12 yantwala mu muzigo gwe e Bwaise ne tunyumya akaboozi kuba nali mmaze okuzuula nti kirabika anjagala.\nMu nju waaliwo abavubuka abalala babiri nga beekwese mu kitanda naye saakimanyirawo. Olwamalirizza n’aηηamba nti kaagende ku dduuka agule sooda n’ansaba nzigalewo ekinnyolo munda.\nBwe nadda ku buliri abavubuka ababiri baava wansi w’ekitanda omu n’asooka ankonzesa ng’omulala ankutte emimwa ono olwamala ne munne nanzikakkanako. Wadde nga baali bambadde kondomu naye kyampisa bubi nnyo.\nBwe baamala baggulawo ne badduka olw’okuba bwali kiro sirina gwe nneetegereza. Nali sisobola kutambula era waayita eddaakika 20 Mukiibi n’akomawo n’ebyokulya nga yeefudde atalina ky’amanyi ku kituuseewo.\nBwe namubuulira nti waliwo abavubuka abavudde wansi w’ekitanda yaηηamba nti kirabika mizimu kuba talina mikwano gye.\nNamugamba antwale mu ddwaaliro n’agaana nneekakaba ne nfuluma ne nfuna bodaboda ne ηηenda mu ddwaaliro.\nNagenda ku poliisi y’e Kawempe abasirikale be nasangawo ne bansekerera ne baηηamba nti kasita nsigadde ndi mulamu ηηende nejjanjabe kuba abavubuka abo si bangu kukwata kubanga tebakikoze ku nze nzeka , nagenda okuddayo ku kazigo kano nasanga omuzigo mukalu, okukuba ku ssimu ya Mukiibi nga teriiko n’okutuusa kati.\nOluvannyuma nakola okunoonyereza ne nkizuula ng’abavubuka bano bangi mu Kampala abakozesa abawala ekirindi .\nOBUKODYO OBULALA ABASAJJA BWE BAKOZESA\nAbavubuka abakola obuseegu buno bafuna nnyo abawala abanoonya emirimu ne beefuula abagenda okugibafunira era babasuubiza okubafuula bamaneja b’ebbaala oba omulimu omulala gwonna, omuvubuka omu olumala okukozesa omuwala ng'amugamba nti waliyo maneja ow'oku ntikko naye alina okusooka okwogera naye. Omuwala agenda okukizuula nti teri mulimu nga bamukozesezza mukaaga!\nMu Kawempe mu muluka gwa Bwaise II, Kyebando, Makerere III, Wandegeya waliyo ebibinja by'abavubuka abeefuula abanoonya abawala abamodolinga nga bano balina obusenge gye babatwala okubagezesa ng'eno babeeyambuza engoye zonna okulaba mbu ffiga zaabwe, gye biggweera nga babakozesezza.\nAkakodyo akalala abasajja mwe bayita okukozesa abawala ekirindi waliwo abatendeka amazina ag'okwefukula, olwo bagenda okutuuka ku mutindo nga bakozeseddwa abatendesi abawerako.\nBamalaaya nga beerenze ku luguudo.\nOMUZE GUNO GYE GUVUDDE;\nAbakulembeze baategeezezza nti bino bisinga mu Kisenyi nti kyokka kino kivudde ku kintabuli ky’amawanga agali mu kitundu kino.\nFrancis Lugo yategeezezza nti mu kusooka ekisenyi kyali kimanyiddwa okubeeramu Abaziba abaavanga mu Tanzania n’Abasomaali mpozzi n’Abacongo nti kyokka amawanga bwe gagenze gawera mu kitundu, buli ggwanga lijja n’ebyalyo ne bayigiriza n’abalala.\nNkoyooyo yategeezezza nti obuzibu bwonna buvudde ku nkozesa embi ey’amasimu omuli WhatsApp, Facebook, Twitter, ne TV kwe balabira obutambi bw’obuseegu ng’ate abazadde tebasobola kuziyiza baana kulaba bintu nga bino nga n’olumu bebbirira mu matumbi budde ne babiraba.\nLugo agamba nti, mu Kisenyi akawuka akaleeta siriimu keegiriisa nti kyokka kavudde ku bikolwa nga bino.\nAgattako nti abaana abamu okunyumya akaboozi mu kirindi baakitandika bakyali bato ekibaleetera endwadde okwongera okusaasaana.\nYagambye nti kino kiremesezza bangi okufuna ezzadde bwe babeera batuuse okulyetaaga n’abavubuka olw’okuba baamanyiira okugula obuguzi abakazi ate ng’asobola okubafuna mu bungi w’abeera abeetaagidde, bangi beesanze nga kizibu nnyo okufuna obuvunaanyizibwa n’amaka agateredde.\nYagambye nti ekisinga okukwasa ennaku, abamu ku bakazi abanyumya akaboozi n’abasajja mu kirindi bafumbo ng’abamu baleka bannaabwe awaka ne babategeeza nga bwe bagenze okukola. Abamu amaka gafudde nga bamaze n’okusiiga babbaabwe akawuka.\nGuno gwandibadde mulimu gw’abakulembeze ba LC okuziyiza ebikolwa eby’engeri eno kyokka tebasobodde kugulwanyisa nga bagamba nti tebalina buyinza. Karangwa yategeezezza nti baali bakola ebikwekweto ku bantu bano nti kyokka bwe babatwala ku poliisi, yabalyangamu ssente n’ebata nga kati balya butaala.\n“Abantu be wakutte n’obatwala ku poliisi ng’obalinako n’obujulizi obeera oli awo nga tewannayita na ssaawa emu nga bakuyitako bakusekerera, naffe ne tulaba nga kirabika tumala budde,”Karangwa bwe yategeezezza.\nEKITEEKEDDWA OKUKOLEBWA OKULWANYISA OMUZE GUNO;\nLugo agamba nti gavumenti n’abakulembeze balina okuvaayo basomese abantu okuviira ddala ku baana b’amasomero kubanga kino tekiri mu bantu ba Kisenyi bokka wabula kiri ne mu bayizi b’amasomero.\nYagambye nti ku ssaawa eno tewali nkola ntuufu kulwanyisa muze guno kubanga ne bw’okola ebikwekweto n’obakwata kizibu okukakasa nti babadde beerigomba mu kirindi.\nObeera olina okutwala abajulizi ate nga be wanditutte ng’abajulizi bonna babadde mu kikolwa.\nNkoyooyo yagambye nti nabo baaliko abavubuka naye ekintu ekyabakuuma nga ba mpisa byabuwangwa era wano we yasinzidde n’asaba abavubuka okukuuma empisa ey’obuwangwa nga y’engeri yokka gye bayinza okwetangira emize nga gino.\nPOLIISI EBADDE ERINDA TTEEKA;\nOmwogezi wa poliisi mu Kampala n’emiriraano, Patrick Onyango yagambye nti abantu abeenyigira mu kunyumya akaboozi mu kirindi, abazina ekimansulo ne bamalaaya bulijjo babawa obuzibu okubafunako obujulizi obubalumika mu kkooti olw’etteeka eribadde libulamu.\nYagambye nti wiiki ewedde, Minisita w’ebyamawulire, Jim Muhwezi yatongozza akakiiko akagenda okuyamba mu kuteeka etteeka erikugira obuseegu n’agamba nti basanyufu nga poliisi olw’akakiiko kano.\nOnyango yagambye nti omuntu akwatibwa ng’anyumya akaboozi mu kirindi, azina ekimansulo, eyeetunda, alaga obwereere bwe mu lujjudde, alaba obuseegu, atunda obutambi bw’obuseegu, awuliriza amaloboozi g’obuseegu n’engeri yonna ekwatagana n’obwereere bw’omuntu bamuvunaana mu kawayiro nnamba 13 ak’etteeka erikugira obuseegu erya 2014.\nYagambye nti omuntu yenna asingisibwa omusango mu kkooti, aweebwa ekibonerezo kya kusibwa emyaka 10 oba okusasula engassi ya bukadde 10.\nYagasseeko nti akakiiko okuva lwe kaatongozeddwa bagenda kwongera amaanyi mu bikwekweto n’okusomesa abantu ku bibi ebiri mu bikolwa ebifanaanako bityo n’okubataputira etteeka lino.


Bukedde Online - Abaana bange bannyambye okuziyiza omugejjo\nAbaana bange bannyambye okuziyiza omugejjo\nKkamera y'oku ssimu bagyongeddeko obukolomooni okulinnyisa omutindo\nSikaati empanvu gitobeke bw'oti\nAdded 17th September 2016\nIrene ng’ali n’abaana be ku bbiici.\nIRENE Kruger Nabbosa mukyala mufumbo era alina n’abaana. Abeera Bugirimaani ne wano era abantu b’e Munyonyo gy’alina amaka baamukazaako ‘Mukyala Mujamani.’ Muyimbi, muzannyi wa firimu ate musuubuzi. Akola emirimu egiwerako kyokka n’asigala ng’alabika bulungi.\nYabuulidde RONNIE MARK KIYINGI engeri gye yeerabirira.\nOli otya Irene!Obulamu obusanga otya?\nNdi mukyala mukozi nnyo era ntambula ensi eziwera kubanga omwami wange abeera mu Bugirimaani kyokka ne wano mu ggwanga tulinawo amaka ne bizinensi ez’enjawulo.\nBizinensi oziddukanya otya ate ng’oli bweru wa ggwanga?\nNnina owooluganda lwange era gwe nafuula maneja wa bizinensi zange naddala ku dduuka eddene eriri e Munyonyo.\nOno annyanguyira kubanga mmumanyidde ebbanga ddene okuva nga muto era twogera naye ku ssimu kumpi buli lunaku. Wabula nnina n’omuntu omulala gwe nkozesa okulondoola ebigenda mu maaso ku mulimu nsobole okukakasa bye tuba twogedde ne maneja ku ssimu.\nWano Irene ng’ali n’abaana be ne mikwano gye.\nWano omalawo bbanga ki nga tonnaddayo Bulaaya?\nKisinziira, bbizinensi bwe ziba ziyimiridde. Okugeza, nakomawo omwezi oguwedde naye nga nnina kumalawo omwezi gumu nzireyo naye kati nnina okulwawoko kubanga konteyina erimu emmaali yange ekyalemedde e Mombasa.\nNnina okulindako okutuusa ng’etuuse wano. Buli mwaka nzija mu Uganda emirundi esatu.\nOmwami wo omulekera ani bw’oba toliiyo?\nOmwami naye akola. Obuvunaanyizibwa obusinga baba baana baffe ate bwe mba nzija mbaleeta kubanga baba mu luwummula, kati omwami asigala nga talina kimutawaanya.\nAte tulina omuvubuka awaka atuyambako ku bintu eby’enjawulo era gwe mmulekera amuyambeko. Ssente za tiketi tezikumenya? Nedda, kubanga mba nzize kukola n’okulaba ku bantu bange ate ekirala omwami wange naye annyambako mu byensimbi kubanga tali bubi.\nAbakyala abasinga batawaanyizibwa omugejjo, ggwe okikola otya okukuuma sayizi?\nHaha.. (aseka.) omugejjo gujja n’ebirwadde bingi noolwekyo ngulwanyisa. Bwe mba nnaakazuukuka ku makya nnywa eggiraasi y’amazzi agabuguma. Nze sinywa mazzi ga firiigi oba agannyogoga kubanga ge galeeta omugejjo.\nMu mmotoka yange mulimu fulasika ekuuma amazzi agookya era ntambula nayo buli gye ndaga. Bwe ngula eccupa y’amazzi okuva ku dduuka nga ntabulamu agookya olwo nga nnywa.\nKy’ogamba togenda mu jiimu wadde okudduka?\nNedda. Mu kifo ky’okugenda mu jjiimu oba okuddukira ku kkubo, nzannya n’abaana bange. Oluusi tuzannyira waka nga tubuuka ssonko, okwepena, okwegoba, n’ebirala. Ate ku nnaku endala tugenda e Busaabala ku bbiici ne tuzannyira mu mazzi, nga tunyumirwa ate nga bwe nkozesa omubiri nzenna ne ntuuyana nga nninga ali mu jiimu.\nAbakyala abamu bagamba nti tebafuna budde bwa saluuni wadde obw’abaana; ggwe obuggya wa? Kiba kizibu okuwaayo olunaku olulamba nga lwa kugenda mu saluuni oba nti lwa kubeera na baana ku bbiici.\nWabula nfi ssa essaawa nga ssatu ne nzannya n’abaana ate olweggulo ne ηηenda mu saluuni. Mpozzi ekirala, enviiri nsiba wiivu ate tezitwala budde bungi mu saluuni.\nOlina kya njawulo ki ku bakazi abalala?\nNjagala nnyo okugezesa ebintu ebipya kubanga ndi muntu anyumirwa okuvumbula. Ebintu ebisinga bye nkola wano mu ggwanga ate mbikoppa mu mawanga malala naddala e Bugirimaani gye mbeera.\nNjagala okukola ate siwanika bwe mba nnina kye ngoba. Kiki ky’okola okweggyako okweraliikirira wamu n’ebikunyiiza?\nNg’omukyala omukozi yenna bw’abeera oluusi nkomawo nga nkooye oba nga nneeraliikirira . Wabula nfuna oluyimba lwe mmanyi nti abaana bange balumanyi olwo ne ntandika okuluyimbira waggulu ennyo.\nOkuyimba kunzikakkanya ebinnyiiza ne mbyerabira kubanga okunyiiga kukaddiya.\nAbaana bo obakuza otya nga tebayaayuse?\nBonna mbakuumira kumpi ne we mbeera. Ekyo kinnyamba okubalondoola obulungi baleme kuyiga bibi nga simanyi kubanga abaana abatabeera na bazadde baabwe batera okwonooneka. Ekirala, fi rimu ze nzannya mbateekamu era bw’oziraba mwebali ate n’amaduuka gange bakolamu ne bayiga okutunda ebintu n’okwogera ne bakasitoma. Ekyo nakyo kibayigiriza empisa n’okubeera abakozi\nKCC enoonya kabonero mu liigi y'okubaka\nEyanoonyeza mu Bukedde atenda omukwano gwa bba\nBUKEDDE W'OLWOKUTAANO AFULUMYE NG'ALIMU EBIKULU BINO\nBidandi agudde ku kabenje\nPoliisi esabye mmotoka ya Bidandi eyakoze akabenje


OKULAMAGA E KIGUNGU\nOKULAMAGA E KIGUNGU, ENTEBBE 17 February 2017\n(Gen. 11: 1-9; Acts 2: 42-47; Mk 8: 34-9:1)\nOKUYIGIRIZA KWA SSABASUMBA AUGUSTINE KASUJJA\n1. Ku lunaku luno olw’ebyafaayo mu Eklezia Katolika wano mu Uganda, tuzze okulamaga ku kifo kino tujjukire Bajjajjaffe mu kukkiriza, abaatuleetera Eddiini ya Kristu, era ne batusigamu n‘ensigo ey’okukkiriza. Kati wayiseewo emyaka 138 bukya Fr. Simeon Lourdel (ayakazibwaako erya Mapeera) wamu ne Bro. Amans Delmas balinnya ekigere kyabwe ekisooka ku ttaka lya Uganda wano e Kigungu-Entebbe. Twebaza ba White Fathers na ddala abo abaasokera ddala okutuleetera Ekitangala kya Kristu, era tusale gonna tusimbe mu kisinde kya Bajjajjaffe abo kye batandikawo, ng’Abajulizi baffe bwe bakola. Eyagunjawo ekibiina kya ba White Fathers, Cardinal Lavigerie, bwe yasalawo okuweereza abayigiriza b’eddini mu kitundu kino ekya Afrika eyawakati, yasooka n’asindika bannaddini ng’ayagala bayite ku lukalu nga bava mu Algeria bakkirire nga bayita mu nsi ye Mali n’ensi endala eziddiriddewo. Kyokka abo bonna battibwa abatuuze b’omu mawanga gebayitangamu nga tebannaba nakugenda wala. Bw’atyo nasalawo okuweereza abalala bo bayite ku nnyanja ennene nga beetoloola Afrika ate oluvannyuma batuuke mu kitundu kino ekyaffe ekya Afrika.\n2. Mapeera eyali yakafuna obusaserdooti ng’akyali muto ddala wa myaka 24 egy’obukulu, nga ba kamugaba mu Parish ye embereberye e Metlili mu Ddungu Sahara kumpi n’ekibuga Gardaia, bwe yawulira nti bali banne abalala abaayita ku lukalu babasse, neyeewaayo agattibwe ku kibinja kya bannaddiini eky’okubiri abanayigiriza mu kitundu kino ekya Afrika. Bwe baamala okubasiibula n’okubawa omukisa mu Eklezia ya Bikira Maria owa Afrika (Notre Dame d’Afrique, Our Lady of Africa) mu Algiers, kwe kukwata eryato nga lisooka okwekonako e Marseille mu France mu mwezi gwa April 1878, ate oluvannyuma ne beyongerayo nga bayita mu Suez Canal mu Egypt okutuusa lwe baatuuka ku lubalama e Bagamoyo mu Tanzania oluvannyuma lw’omwezi mulamba nga bali ku mazzi mu nnyanja. Okuva e Bagamoyo baatambuza bigere okutuuka e Mwanza ku nnyanja Victoria. Olwo olugendo lwabatwalira emyezi ng’ena nga bawerekerwako abatembeyi ababasitulirangako ebintu byabwe. Awo e Mwanza kwe kurondamu Fr. Mapeera ne Brother Amans Delmas basooke okujja mu Uganda basabe olusa ewa Kabaka abakkirize okujja wano bayigirize eddiini. (Bannadddini abalala abasatu bo baasigala balinda e Mwanza). Wano e Kigungu Fr. Mapeera ne Bro. Amans Delmas baatuukawo nga 17 February 1879 ng’olwo batambulidde kumpi emyezi nga kkumi okuva lwe baasimbula e Marseille (France). Olugendo olwo lwalimu ebisoomoza bingi. Kyokka ye Omukama bano yabakuuma. Bannaabwe 8 mulamba bo bafiira mu kkubo olwa malaria ate Brother omu (Br. Marx) ye yattibwa buttibwa nga bayita mu kyalo ekimu. “Mwebale Amans ne Mapeera….”. Amasomo ge tuva okuwuliriza kaakati gatuwadde omulamwa gw’okulamaga kwaffe kuno okw’omwaka guno ng’Essaza ekkulu ery’e Kampala lijaguza emyaka ataano bukya litondebwawo. “Tujjukire”, “Tujaguze nga twebaza” ate “Twezze buggya” (Remember, Rejoice with gratitude, Renew).\n3. Ekitabo ky’Amasooka (Genesis) ekinnyonnyola nga Katonda bwe yatonda ensi n’omuntu, kitugambye nti okusookera ddala ensi yonna yalina olulimi lumu n’ebigambo nga bye bimu. Naye olumu, ng’omujjuzi ogwazikiriza ebibuga Sodoma ne Gomorra ebyakola ebivve gumaze okuyita, abantu abamu ne bagamba nti: Abange, mujje twezimbire ekibuga n’omunaala entikko yaagwo ng’ekwata ku ggulu, twekolere erinnya… Bwe batyo kwe kwezimbira omunaala, bakole erinnya, ebibuga ebirala bibatye, era nga balowooza nti balisobola batyo okwetuukira ewa Katonda mu ggulu nga bayita mu munaala gwe bezimbidde bokka na bokka ne mikono gyabwe. Kyokka Omukama n’asalawo abatabuletabule ennimi, buli omu eleme kutegeera lulimi lwa munne, ate era n’abasaasaanya mu nsi yonna. Okuva olwo ne balekera awo okuzimba, nga gwe basaba okuleeta ettaffaali oba omusenyu aleetamu kintu kirala. Ekibuga ekyo n’omunaala kye baava bakiyta Babeli, kubanga baatabuka ennimi nga buli omu takyategeera munne ky’ayagala. Ekitabo Ekitukuvu kitugamba nti “Singa Omukama siyazimba ennyumba, abazimbi batawaanira bwerere…” (If God does not build the house, in vain labour the constructors).\n4. Mu nnaku zino, ebyo ebyaliwo ku mulembe guli kati ebimu tubirabako, nga bangi bajja baagala okwekolera erinnya, babatende, nga tebakyawuliriza balala bonna, abamu beekolera n’Eklezia zaabwe… “Singa Omukama siyazimbye ennyumba abazimbi batawaanira bwerere…” Nga tujjukira wano bajjajjaffe Mapeera ne Amans abaatuletera Ekitangaala kya Kristu, tuleme kugwa mu kikemo kya kwenoonyeza byaffe oba n’okunoonya ebitiibwa ebiyita obuyisi, abantu batuyite eb’ekitalo. Eyetowaza, aligulumirizibwa; naye eyegulumiza alitowazibwa. Ndowooza waliwo abakyajjukira ekyaliwo e Kanungu wano mu Kigezi, omusajja eyali omusaserdoti bwe yabuvaamu nalangirira nti atandiseewo Klezia eyiye ate n’agamba n’abagoberezi be nti ensi yali ejja kuggwawo mu mwaka gw’enkumi ebbiri (2000). Bwe yalaba ng’ekyo tekituukiridde kwe kuteekera omuliro ku klezia ye abakristu be bonna ne bafiiramu. Naguno gugwa tewali amanyi wa gye yalaga oba gye yafiira. Ab’oluganda, tuleme kwerabiranga! Let us remember (let us keep good memory of our past) then we shall know how to interpret whatever comes.\n5. Paulo Omutuukirivu ye atugamba nti tuleme kuyuugayuuga nga tugoberera buli mpewo efuuwa… Kino kye tukola olwa leero nga tulamaga wano e Kigungu kitujjukizenga nti ku nsi kuno bulijjo ffenna tuli balamazi, si ba lunaku lumu naye okutuusa lwe tuulituuka mu Bwakabaka obw’omuggulu. Essomo ery’okubiri erivudde mu Bikolwa by’Abatume litugambye nti tulabire ku Batume n’empisa z’abakristu abasookera ddala, engeri gye bayisanga: Bo banyiikiriranga enjigiriza z’abatume n’okussa ekimu… Bonna abakkiriza baabanga wamu… Bagulumizanga Katonda (wabula si bantu buntu), era ng’abantu bonna babaagala. Kino kitulaga nti twezze buggya mu kukkiriza nga tugoberera bajjajjaffe mu kukkiriza engeri gye bayisaamu. Okwagalana n’okwagala Katonda kye kifundikwa ky’okutuukiriza amateeka ga Katonda. Abatume beyisanga batya?\n6. Bwe tusoma mu mutwe ogusooka ogw’Evanjiri ya Yoanna tuwulira nti abatume ababiri abasookera ddala okugoberera Yezu, Andrea ne Yoanna, basooka kubeera bagoberezi ba Yoanna Batista. Ono Yoanna Batista bwe yali abatiza mu mugga Yordani kwe kulengera nga Yezu ajja. N’agamba abagoberezi be abo nti Wuuyo akaliga ka Katonda akaggyawo ebibi by’ensi. Andrea ne munne Yoanna olwawulira ekyo kwe kuva ku Yoanna Batista ne batandika okugoberera Yezu. Yezu bwe yatunula emabega ng’alaba bamugoberera n’ababuuza nti abange, munoonyaa ki? Bo ne baddamu nga bamubuuza nti Muyigiriza, obeera wa? (Master, where do you live?). Yezu kwe kubagamba nti mujje mulabe. Olwo kwe kumugoberera; era Evanjiri etugamba nti baasigala naye olunaku olwo lwonna. Tumanyi bulungi nti bwe baagenda okulaba Yezu gy’asula tebasangayo kirala kyonna kibasikiriza; tewaali lubiri oba nnyumba etiisa ey’ekitiibwa. Kuba tumanyi nti Yezu yazaalibwa mu kisibo kya nte; ate bwe yatambulanga mu byalo ng’asula mu mikwaano gye nga Lazaro, Maria ne Martha, oba ewa Petero. Ate era naye yennyini agamba nti “omwana w’omuntu talina wassa mutwe”. Kyokka bwe bavaayo nga Andrea agamba muganda we Simoni Petero nti jjangu tuzudde Messiah (Omununuzi) gy’abeera.\n7. Ab’oluganda bwe tugenda okulamaga mu bifo ebimu nga kino, kiki kye tunoonya? Tunoonya Mununuzi (Messiah) oyo aggyawo ebibi byensi, oba twenonyezaayo byaffe byokka, ate ne tusigala ng’ekibi tetukivuddeemu? Ng’okulimba, okubba, okuwampanyawampanya, obukyaayi, n’ebirala… N’olwaleero Omukama atubuuza nti Mwe abazze okulamaga munoonyaaki? Mu Vanjiri gye tuva okuwuliriza olwaleero, evudde mu Mariko, Omutwe ogw’omunaana, Yezu Kristu atugambye bw’atyi: Oba ng’oli ayagala okungoberera, yeerese byonna, yeetikke omusaalaba gwe, angoberere. Kubanga buli ayagala okuwonya obuwonya obulamu bwe obw’omubiri nga tafuddeeyo kuwonya mwoyo gwe, na kuva mu nsobi n’ebibi, aligubuza. Naye buli alibuza obulamu bwe okubeera nze n’okubeera Evanjiri, alibuwonya. Kyokka era Yezu ayongerako n’agamba nti Mazima mbagamba nti waliwo abamu ku bayimiridde wano abatalirega ku lumbe okutuusa nga balabye obwakabaka bwa Katonda nga bujja n’amaanyi. Ekyo kitegeeza nti Omukama kyatayagadde tekiyinza kugwaawo.\n8. Ab’oluganda, tweddemu tunoonye Obwakabaka bwa Katonda, n’ebirala byonna tulibifuna Omukama bw’aliraba nga tubyetaaga. Mujje tusimbe mu kisinde ky’abajjajjaffe mu kukkiriza! Omukama abeere nammwe. (“Mmwe ab’ekitiibwa, mubugaanye essanyu mwesimye...”)\nOKWEBAZA KATONDA OLW'OBULAMU BW'OMUGENZI\nOBUZAALE BWE: Omugenzi Mathias Bakkabulindi Kakande yazaalibwa nga 16 April 1921 ku kyalo Kalebero mu Ggombolola ya Ssabaddu Nkondo mu ssaza lya Ssabasajja ery’e Bugangazzi era n’abatizibwa mu Kigo ky’e Bukuumi. Bakadde be ye mugenzi Batulumawo Musangogwantamu Kibirige eyeddira Engeye nnyina nga ye Madalena Nakku ow’effumbe ng’ono yali muwala wa Yisaaya Musisi e Bulenga Busiro.


EBIBIINA BY'AKAKIIKO - www.lugandalusogalugwerecommission.com\nAbaana ba Mafubira Pulayimale nga basomeramu abaakakiiko mu lulimi Olusoga bwe baabadde batongoza ekibiina. Abasomesa bennyamidde olw'obutaba na bitabo bimala.\nSPIRE ROAD PULAYIMALE\nAbaana ba Spire Road nga basomeramu abaakakiiko mu lulimi Olusoga bwe baabadde batongoza ekibiina.\nMunnakakiiko akola ku by'ensimbi Muky. Pamela Batenga ng'annyonnyola abasomesa ebibiina bino bwe birina okuddukanyizibwa.\nAKAKIIKO KA LUGANDA LUSOGA LUGWERE KAGGUDDEWO EKIBIINA KY'ABASOMI B'EBITABO MU SSOMERO LYA SPIRE ROAD PULAYIMALE NE MAFUBIRA PULAYIMALE E JINJA\nOMULAMBUZI w’amasomero mu avunaanyizibwa ku kitundu ky’e Butembe mu disitulikiti yaJinja Lydia Namuwaya, alaze obweraliikirivu olw’abasomesa obutaba na busobozi kusomesa baana nnimi zaabwe ennansi kubanga baasomesebwa mu Lungereza era lwe bakozesa ne kivaako abaana okukula nga tebamanyi nnimi zaabwe nnansi.\nBino yabyogedde ng’akakiiko ka Luganda, Lusoga, Lugwere Cross boarder language Commission katongoza ebibiina ebisomi by’ebitabo mu nnimi ennansi biyite Readers Clubs mu masomero ag’omu disitulikiti y’e Jinja. Yasabye abazadde okusomesa abaana baabwe ennimi ennansi okuva mu buto ne bwe batandiika okusoma kibayambe okuzinyweza.\nEbibiina bino eby’abayizi byatongozeddwa Pulezidenti w’akakiiko ka Luganda, Lusoga, Lugwere cross boarder language commission, Margaret Nankinga, ku Lwokuna nga yasoose kutongozza ekibiina ku ssomero lya Mafubira P/S n’azzaako eky’essomero lya Spire Road P/S.\nNamuwaya yasabye akakiiko ka Luganda, Lusoga, Lugwere okuvaayo bakwatize wamu okutegeka emisomo egy’okubangula abasomesa mu kusomesa ennimi ennansi.\nBwe yabadde atongoza ebibiina bino, Nankinga yategeezeza nti abakulembezze b’amawanga ag’enjawulo mu Afrika baatuula mu lukiiko lw’omukago gwa Afrika ( African Union) ne bakkiriziganya okutumbula ennimi ennansi mu mawanga gaabwe nga bayita mu kakiiko ke bassaawo aka African Academy of Languages (ACALAN).\nMu Uganda akakiiko ka Luganda, Lusoga, Lugwere Cross boarder Language Commission k’atondebwawo ACALAN okutumbula ennimi ennansi eza Uganda.\nNankinga yategeezeza nti ennimi ennansi ze zikwese amagezi g’Abaddugavu ag’ekikugu, ag’obuzaaliranwa, empisa zaabwe ennungi n’ebirala bye tutasaanye kufiirwa era nti omwana yenna bw’ayiga olulimi lwe kimwanguyira okusoma, okuwandiika n’okuyiga ennimi endala mu bwangu.\nAkakiiko kaatonedde amasomero gano ebitabo eby’okusoma ebiri mu nnimi ennansi. Munnakakiiko, Mw. Fred Lukabwe Kisirikko naye yalambuludde obukulu bw’okuyigiriza abaana ennimi zaabwe n’ategeeza nti kyongera ne ku mikisa gy’abaana okufuna emirimu.\nOmuwi w’amagezi ku kakiiko ka Luganda, Lusoga, Lugwere Cross boarder Language commission, Muky. Pamela Batenga, yategeezezza nti okunoonyereza kwakoleddwa mu Uganda ne kizuulibwa ng’abayizi 70 ku buli 100 ab’ekibiina ekyomusanvu tebasobola kusoma mu nnimi zaabwe ennansi. “Twebuuza nti abayizi bano baayita wa okutuuka mu kibiina ekyomusanvu nga tebamanyi kusoma nnimi zaabwe ennansi”, bwe yeewuunyizza.\nYayongeddeko nti ebigendererwa by’okuggulawo ebibiina ebisomi mulimu okutumbula ennimi zino n'okuzikulaakulanya ng’abakulu b’amassomero beenyigira mu bintu ebitumbula ennimi zino omuli okutegeka empaka mu kuwandiika n'okusoma.\nEbirala mulimu okuyamba okutondawo ebigambo ebipya mu ngeri ekkirizaganya n'amateeka g'olulimi naddala okugunjaawo ebigambo ebinnyonnyola ssaayansi ne tekinologiya abantu basobole okumutegeera mu nnimi zino.\nOkuyamba ennimi Olusoga n'Olugwere okufuna empandiika entongole nga bagatta abategeera ennimi zino ne bateesa n'okukkaanya ku mpandiika.\nOkwongera ku bungi bw'ebitabo ebiwandiikiddwa mu nnimi zino n’okuyamba abaagala okuyiga ennimi zino okuzitegeera n'okuzikozesa nga babafunira ebitabo ebibanguyiza okuzisoma n'okuzoogera.\nAMAWULIRE KU BIBIINA EBISOMI BY'EBITABO (READERS CLUBS)\nAKAKIIKO KATONYE EBITABO NGA KATONGOZA EKIBIINA EKISOMI KY'EBITABO MU NANSANA C/U PULAYIMALE\nAKAKIIKO ka Luganda, Lusoga Lugwere Vehicular Cross- border Language Commission katonedde essomero lya Nansana C/U Pulayimale ebitabo ku mukolo kwe katongolezza ekibiina ky'abayizi ekisomi ky'ebitabo mu ssomero lino. Bw'abadde aggulawo ekibiina kino, kaminsona w'ebyobuwangwa mu minisitule y'Ekikula ky'abantu, Muky. Pamela Batenga asabye abasomesa okujjumbiza abayizi okuyiga okusoma ebiwandiike naddala mu nnimi ennansi kubanga mu nnimi zino mwe mukwekeddwa amagezi, empisa n'obugunjufu obutwawula nga Abaddugavu. Yasabye abayizi okukendeeza ku budde bwe bamala nga balaba tivvi, babuzze mu kusoma ebitabo. Yeebazizza Bukedde ne kkampuni ya Vision Group okufaayo ku nnimi ennansi bwe baatonedde ekibiina kya Nansana C/U ekisomi ky'ebitabo amawulire ga Bukedde n'amalala ag'ennimi ennansi omuli Orumuri ne Etop. Pulezidenti w'akakiiko Muky. Margaret Nankinga, bwe yabadde tannakwasa mumyuka wa mukulu wa ssomero, Muky. Ester Araka, ebiitabo ebyabatoneddwa akakiiko yalaze obulwa obwolekedde eggwanga okuba nti abaana bangi tebasobola kusoma biwandiike ate n'abo ababa basobodde okubisoma, bw'obabuuza mu bye basomye, ogenda okukizuula nga tebabitegedde. Yagambye nti omwana bw'asooka okuyiga okusoma mu lulimi lwe, kimwanguyira okuyiga ennimi endala. Munnakakiiko, Fred Lukabwe Kisirikko yategeezezza nti omwana okuyiga okusoma mu lulimi lwe kimwogiya obwongo n'aba ng'asobola okulowooza amangu n'okwefumiitiriza. Ku mukolo guno abayizi baasomeddemu bannakakiiko ebitundu okuva mu bitabo ebitali bimu. Kalabaalaba w'omukolo, Mw. Mutale Ttendo obwedda abuuza abayizi abalala obwedda abawuliriza bannaabwe nga basoma ebibuuzo okuzuula oba ddala obwedda bawuliriza n'okutegeera ebisomebwa. Munnakakiiko, Muky. Joyce Tomusange naye yasomeddemu abayizi ne banyumirwa. Akakiiko kaasiimye omusomesa, Florence Nabacwa okuteekateeka obulungi abayizi, ne kasiima n'abatwala essomero lino okulaba obukulu bw'okuyigiriza abaana okusoma ne bakkiriza ekibiina kino okutandikibwa mu ssomero lyabwe.\nOmuyizi wa Nansana C/U Pulayimale ng'asomera banne ekitundu okuva mu katabo k'Oluganda, akakiiko ka Luganda, Lusoga, Lugwere bwe kaabadde kaggulawo ekibiina ekisomi ky'ebitabo mu ssomero lino ku Lwokutaano nga 7 mu mwezi gwa Museenene (November) 2014\nEKIBIINA EKISOMI KY'EBITABO E NANSANA C/U PULAYIMALE\nAbaakakiiko nga bayimba Ekitiibwa Kya Buganda mu kutongoza ekibiina ekisomi ky'ebitabo mu Nansana C/U Pulayimale ku Lwokutaano nga 7 mu Museenene (November) 2014.\nOmuyizi ng'asomeramu banne ku mukolo gw'okutongoza ekibiina kyabwe.\nOmuyizi ng'asomera banne amawulire ga Orumuri agali mu lulimi Olunyankole.


ensimbi eziva mu misolo zakweyongera - kasaija - Radio Simba, The Best Luganda Station in the World !\nensimbi eziva mu misolo zakweyongera – kasaija\nGavumenti esuubira okwongera ku bungi bw’ensimbi z’esolooza mu misolo mu mwaka gw’ebyensimbi ogujja (gutandika mu June 2019) mu kawefube w’okukendeeza okwewola ensimbi z’okuyimirizaawo emirimu gyayo.\nMinisita w’ebyensimbi Matia Kasaija ategeezezza nti gavumenti egenda kwanjula entegeka empya ez’okwongera ku bungi bw’ensimbi z’ekung’anya okuva munda mu ggwanga kiyambe okukendeeza ku nsimbi ze yewola.\nUganda kati ebanjibwa obuwumbi 41,326 nga ku zino 27,939 zigibanjibwa mawanga g’ebweru n’endala 13,386 nga yazeewola okuva munda mu ggwanga. Era yagambye nti gavumenti egenda kwongera okwegendereza nga yewola ssente z’okukola emirimu egitali gimu ng’essira erissa ku ebyo ebisinga okugasa abantu okugeza enguudo , ebyobulamu,ebyenjigiriza,amasanyalaze n’ebira.\nBino Kasaija yabitegeezezza mu kiwandiiko kye yafulumizza ekikwata ku mabanja agabanjibwa Uganda nga kyadiridde ebyayogeddwa Ssababalirizi w’ebitabo bya Uganda John Muwanga eyagambye nti olufubanja lw’amabanja Uganda lw’erimu lweralikiriza.\nKyokka Kasaija yagambye nti amabanja agabanjibwa Uganda teganatuuka weralikiriza nnyo n’agamba nti gavumenti egenda kwongera okutema empenda z’okulaba ng’ensimbi ezijibanjibwa tezipaala.\nMuno mweyakonedde ku ntegeka empya ez’okulaba ng’eyongera ku bungi bw’ensimbi z’eyingiza mu bajeti ng’ezijja munda mu ggwanga nga teyewoze. Entegeka zino ezimanyiddwa nga ‘’ Domestic Revenue Mobilization Strategy’’ zakutandika okukola omwaka gw’ebyensimbi ogujja (gutandika mu June 2019) nga zakutambula okumala emyaka ettaano. Kino kisuubirwa okwongera ku bungi bw’emisolo egisoloozebwa mu ggwanga.\nYagambye nti omwaka 2017/18 wegwagweredde ng’enguudo eziweza kilomita 5,350 ze zaakakolwa. N’ayongera nti ensimbi gavumenti z’essa mu by’obulamu ziyambye okukendeeza ku bungi bw’abaana abafa nga bakazaalibwa,amasomera 650 n’enju z’abasomesa bye bizimbiddwa okuyamba okwongera okutumbula ebyenjigiriza\nEddwaliro ly’e Iganga lifulimizza amannya gabafiiridde mu kabenje\nSsaabalamuzi atongozza akakiiko akagenda okunoonyereza ku nguzi mu kitongole ekiramuzi\nKitalo! 10 bafiiridde mu kabenje bbaasi ya YY bwetomedde takisi\nPrevious tshisekedi awangudde e DR Congo\nNext ura ekutte abakukusa ebizigo\nCoutinho yegasse ku Bayern Munich radiosimba.ug/coutinho-yegas…\nSsaabasajja Kabaka agguddewo olukiiko lwa Buganda olw’omulundi ogwa 27. radiosimba.ug/ssaabasajja-ka…\nAbout 2 hours ago from Radio Simba - Ennene 📻📻's Twitter via Simba Updates\nPulezidenti Museveni yawa bazadde baffe eddembe okwegatta – Big Eye radiosimba.ug/pulezidenti-mu…\nEddwaliro ly’e Iganga lifulimizza amannya gabafiiridde mu kabenje radiosimba.ug/eddwaliro-lye-…\nSsaabalamuzi atongozza akakiiko akagenda okunoonyereza ku nguzi mu kitongole ekiramuzi radiosimba.ug/ssaabalamuzi-a…\nMuseveni opens new Uganda High Commission Chancery.


Bukedde Online - Omubaka Ssewungu ayogedde amulwanira entalo ze\nOmubaka Ssewungu ayogedde amulwanira entalo ze\nOkuddamu okuganza owabooda waakiri nneeyom...\nBulijjo ababadde beebuuza lwaki omubaka Joseph Gonzaga Ssewungu Sapule temuva mu bulago abanuukudde. Ssewungu ategeezezza nti obulamu bwe buli mu Yinsuwa ya Bikira Maria nga y'amufufuggalizza abalabe be bonna.\nOmubaka Ssewungu ng'alaga omusaalaba gwe.\nAbamu ku bantu abaabadde ku mukolo.\nAlaze n'omusaalaba ogukomereddwako Yezu gw'ayise 'Pisito' nti agusonga busonzi mu maaso ge olwo emikisa ne gy'eggula nti era teri ayinza kumweng'anga. Ssewungu owa NUP bino abyogeredde Kalungu gye yakaddamu okuwangula okukiikirira abantu ba Kalungu West mu Palamenti ekisanja ekyokusatu..\nYategeezezza nti buli lwakaluubirizibwa nga Bikira Maria amutumira Munsinyooli Ngobya ne Sr.Amedeo nga bamulwanirako entalo nga kwe yasinziira n'okussaawo ekisenge eky'enjawulo mw'asuza Abasaserodooti.\nMAGUFULI: Ddiiru 5 ze yagaana ezaamussa awazibu


Webmail | Login | Invest | Register | Blog\nAbaana n'abazzukulu omuziro Mutima\nOkukola kwa Namugera\nEnsala y'omusango gwa Daudi Bakiika\nEbyaddirira nga omungereza azze\nOyanirizibwa ku mutimbagano gw'e Kika ky'Omutima. Lambula wonna era wewandiise mu kika kyo nga tonnaba ku genda.\nAbayanja balamaga embuga nebawaayo ettu mu nkola eya Luwalo lwange.\nAbayanja baakunganira ku Hotel Triangle okuwaayo ettofaali okuddamu okuzimba amasiro ga Bassekabaka e Kasubi.\nPhone: +256 704 910 812\nMobile Money: +256 773 819 059\nOkukola kwa Namugera Kakeeto\nNga Nnamugera ali ku Bbale omulimu gwe gwali gwa buvubi era nga avuba, yakwasa omwana we omukulu Sseremba eryato lyabwe Nkerai, mu kiseera ekyo yaleega n’eŋŋ’oma nagituuma erinnya. Namusiga asiize gw’atazaala.\nLwali lumu nga Sseremba egenze okuvuba n’agwa mu nnyanja n’afiirayo. Namugera kye yava aleega eŋŋoma endala n’evuga nti “Ekifa mu nnyanja omuvubi yabika”, kubanga baali bavubi abalala abali ku nnyanja be baamubikira mutani we Sseremba nti agudde mu Nnnyanja, era afudde. Mu kiseera ekyo Namugera yali nga akaddiye nnyo: era waayita ebbanga ttono Namugera n’afa.\nNamugera ng’afudde omwana we 3 Bbale (Kakeeto) n’asika. Oyo kwe kwatandikira okuyita erinnya Namugera okubeerako erya Kakeeto n’okutuusa kaakati Omukulu w’Ekika ky’Omutima ayitibwa “NAMUGERA KAKEETO!”. Kakeeto lyava ku nkeeto ye gyeyatambulanga nyo era nga kigambibwa nti mutabaniwe Sseremba yeeyagyimukwatiranga. Olwo nno Namugera n’agattibwako elya Kakeeto.\nNamugera Kakeeto bwe yafa, Omwana wa Namugera ow’okubiri Mayiga n’asika.\nMayiga “Namugera Kakeeto” bweyafa “Bwanika” Omwana wa Sseremba n’asika, okuva kwekyo abazzukulu ne batandika okulya obwa Namugera Kakeeto.\nBwanika omwana wa Sseremba oyo bwe yali ng’akyakola ne kitaawe ng’avuba, yayanikanga emigonjo n’ebyennyanja okubiggya mu Migonjo. “Emigonjo” bye bintu ebyavubirwanga mu byennyanja.\nBwanika nga ali ku bwa Kakeeto, abantu baatandika okugereesa nga bagamba nti “Bwanika obwa Sseremba eyayanika enchwi n’emigonjo”, n’okutuusa kati muwulira nti Bwanika eyayanika enchwi n’emigonjo.\nEnteekateeka z'okuzimba ekizimbe okugenda okubeera ekakkalabozo ly'ekika zigenda mu maaso. Ekkakalabizo lino lisuubirwa okuwemmenta obuwumbi bw'ensi za Uganda bubiri (Ush 2b)\nMuntekateeka y'okukulakulanya ekika n'abazukkulu, Ekika kyasalawo okulima emiti gya Kabakanjagala ku butaka bwaffe e Bbaale\nWebsite by: Zero&One IT Consultancy


Bukedde Online - Abeekakasa mu laavu tubalinze\nNjagala musajja Musiraamu, alina eddiini nga mwetegefu okwekebeza omusaayi. Njagala yazimba nga tasussa mwana omu ng’ali wakati w’emyaka 27 - 40.\nWeebale kunyirira Nze bwentyo\nYe ggwe ani maama? Nze Sulayina Nansereko\nObeera wa? Mbeera Kazo\nGy’obeera watusinza ki? Tewali buzibu\nWeddira ki? Neddira Kkobe.\nOlinayo ku baana oba si by’oliko? Nninayo omwana omu.\nOzaalibwa wa? Nzaalibwa Masaka.\nKiki ekisinze okukumalako emirembe? Obutabeera na musajja kye kizibu kyange.\nHoo, wano w’otuuse oli ku kituufu. Oyagala musajja afaanana atya?\nNjagala musajja Musiraamu, alina eddiini nga mwetegefu\nokwekebeza omusaayi. Njagala yazimba nga tasussa mwana omu ng’ali wakati w’emyaka 27 - 40.\nOlimu kyama ki?\nMmanyi bwe bakwata omusajja era nkakasa nti ananjagala tajja kwejjusa. Ndi ku ssimu 0700869111.\nNoonya omusajja omukkakkamu, omwesimbu, ow’ekitiibwa ate ng’alina omulimu. Njagala ali wakati w’emyaka 26 - 35 nga yazimba ate nga yeevuga. Nze ndi Ntebe era ndi ku ssimu 0701081678.\nNze Hadijja Nafula , nnina emyaka 21 nga mbeera Busia. Nakuguka mu byakwekolako, ssizaalangako. Nnoonya musajja Musiraamu okuva ku myaka 30 okweyongerayo. Njagala amanyi omukwano, alina empisa, afaayo nga mwetegefu okwekebeza omusaayi. Ndi ku ssimu 0704851555.\nNze Tina, mbeera Kaliisizo, nnina emyaka 35 nga neddira Ngabi. Nkola mu saluuni, nnina n’abaana babiri wadde nga sibeera nabo. Nnoonya musajja wa buvunaanyizibwa ng’ali ku ddagala ng’alabika bulungi kuba nange bwendi. Alina okubeera ng’akola ate ng’atya Katonda. Kuba 0705034366.\nNze Lukia Nakiyemba, ndi wa myaka 29 mbeera Mbale. Nze nazaalako era nzaalibwa Iganga. Nnoonya musajja alina empisa okuva ku myaka 30 - 40 ng’amanyi omukwano ate nga Musiraamu. Alina okuba omwetegefu okubeera n’abaana bange n’okugenda ewaffe mu bakadde. Ssimu 0773709192\nNze Lydia Nabirye, ndi wa myaka 25, mbeera Jinja naye nzaalibwa Kamuli. Nnina omwana omu, era nakuguka mu byakutunga ngoye. Nnoonya omwami ng’alabika bulungi kuba nange bwe ndi okuva ku myaka 30 - 40. Njagala yeekakasa mu mukwano, alina omulimu nga mwetegefu okwekebeza omusaayi. Kuba ku ssimu eno, 0757209213.\nNoonya omwami ali wakati w’emyaka 40 - 60 ng’akola kuba nange nkola. Nnina emyaka 38, ndi mukyala mutonotono. Kuba O7OI974397.\nNze Suzan Namutebi, emyaka 47, mbeera Nakulabye, neddira Mamba. Sirina baana naye nakuguka mu byakufumba era gwe mulimu gwe nkola. Noonya mwami wakati w’emyaka 48 - 57, alina empisa n’omulimu ate nga mwetegefu okwekebeza omusaayi. Kuba 0782785366.\nNze Stella ndabika bulungi, nnina emyaka 26 n’omwana omu. Nneetaaga omwami atya Katonda, afaayo, amanyi okwagala. Njagala ali wakati w’emyaka 30- 45. Asiimye kuba 0752496977.\nNze Sharon Nabisere 25,neddira Mpologoma, mbe era Jinja, ntunda mu dduuka lya ngatto era sizaalangako. Noonya mwami amanyi omukwano kuba nange ngwekakasa. Njagala ali wakati w’emyaka 25 - 40 bwe tunanyumirwa obulamu nga mwetegefu n’okwekebeza omusaayi. Kuba essimu 0753493517\nNze Tina, nnina emyaka 29 n’omwana omu, mbeera Kayabwe nnoonya omusajja okutandikira ku myaka 40 n’okweyongerayo. Njagala ali siriyaasi era bw’oba tokitegeeza tokuba nkwegayiridde 0756813746.\nNze Moureen Namale, nnoonya omwami omulungi, owobuvunaanyizibwa, ng’alina eddiini, omulimu, alina ku ssente ate nga n’omukwano agutegeera. Njagala mwetegefu okwekebe za omusaayi n’okukyala mu bazadde bange. Sizaalangako ate nnina emyaka 18, omusajja alina okuba wakati w’emyaka 20 - 28. Ow’e Nkonge takuba. Ate ali siriyaasi yekka y’aba akuba ku 0753789310.\nNnoonya omukazi omukozi\nNze Siraje Isabirye.\nNdi musuubuzi wa bibala mu butale obw’enjawulo.\nNkooye okusulanga nzekka mu nnyumba era omukyala anaaba nsiimye alina okubeera mwetegefu okunfumbirwa\nn’okuzaala ate nga Musiraamu.\nNnoonya omukyala omweru ng’alina akabina nga Munyankole oba Omuganda naye Omusoga totawaana. Njagala ali wakati w’emyaka 20-27 ne bw’aba yazaalako sifaayo kasita atasussa mwana omu. Alina okuba g’akola kuba nange nkola. Alina ebisaanyizo ebyo\nnkubira ku ssimu, 0782291312.\nTwagala abakazi abeetegefu okukola obufumbo\nNZE Frank Bukenya 28, mbeera Mengo, nnina abaana babiri, nkola mu saluuni. Nnoonya mukazi Mulokole nga mwetegefu okukola obufumbo atali muyaaye okuva ku myaka 24 ne 25. Kuba 0754233963.\nNze Jonathan, nnoonya omukyala Omulokole ng’ali wakati w’emyaka 20-25. Nnina emyaka 31 nga ndi ku ssimu 0706254637.\nNze Timothy Bwambale 35, mbeera Bugoloobi, nzaalibwa Kasese, ssizaalangako ndi mufumbi. Nnoonya mukyala ng’alabika bulungi, atasussa myaka 33. Okwekebeza omusaayi tteeka. Kuba 0751604942.\nNoonya omukyala ow’okuwasa nga yasomako, Muganda, Mukatoliki, mweru, tazaalangako. Njagala ali wakati w’emyaka 24 - 30. Kuba 0706900009.\nNze Johnston , nnina emyaka 27. Njagala omukyala akuze oba sugammami ne bwaba nga si mugagga nnyo naye nga waabuvunaanyizibwa. Njagala muyonjo, alina eddiini. Ebisingawo kuba 0704967108.\nNze Patrick, nnina emyaka 34, mbeera Masaka. Nneddira Nte, ndi muzimbi, nnina omwana omu. Nnoonya mukazi alina omulimu ogw’obuvunaanyizibwa atasussa myaka 40. Njagala alina empisa nga mwetegefu okwekebeza. Ndi ku ssimu eno 0755447271.\nNze John Aliddeki Bukenya 35, mbeera Kanyanya. Nnoonya mukyala akola gwe nnabeera naye kuba nazimba. Ali wakati w’emyaka 25 - 35 nkubira ku 0751444950.\nNze Allan Kisambira, emyaka 32 mbeera Kira. Ndi ddereeva ate ntunda n’edduuka,. Nnina abaana babiri naye sibeera nabo. Nasoma byamasannyalaze. Nnoonya mukazi nga mwetegefu okukola obufumbo. Njagala alina empisa, alina eddiini, mukakamu, atasussa myaka 30. Ssimu 0759301452 ne 0784785883.\nNze Kamada Serugo 27 mbeera Kiteezi, n’eddira Mamba. Ndi muzimbi nzaalibwa Masaka era nninayo omwana omu. Nnoonya mukyala wakati w’emyaka 20 - 30, alina\nomulimu, mweru nga teyeddira Mbogo ate nga mwetegefu okwekebeza omusaayi. Ndi ku ssimu 0750915067.\nNze Sylvester 55, ndi musomesa omutendeke, mbeera Ntebe. Nnoonya mukyala Muzungu nga Mulokole okuva mu mawanga omuli Germany, Newziland, Australia, Uk, Denmark n’awalala. Ateekwa okubeera ng’atya Katonda. Ng’ali wakati w’emyaka 20 - 60. Ssimu 0753152617 oba Email. sodoiocai@gmail.com.\nNze Richard, nnina emyaka 36. Nnina amaka gange wano e Kamwokya era ndi musajja mukozi. Njagala omukyala ng’alabika bulungi akola, ng’akulembeza Katonda mu buli ky’akola ng’amanyi ky’ayagala. Njagala eyakoowa agayaaye, anantwala ewaabwe. Ali wakati w’emyaka 24 - 45 nkubira ku 0752890491 tulabe.\nOmubaka aleppuka na gwa kwokya mmotoka ya mukyala we\nZiza agobye abakozi be 9 mu kibiina kye: 'Babadde batandise okunfitina olw'ekitone kyange'\nOmulabirizi Katoneene awummudde akukkuluma